Dua cedera, kayu balak hempap lori
Oleh NIK NUR IZZATUL HAZWANI NIK ADNAN

21 November 2020, 3:38 pm
KEMAMAN – Dua lelaki yang sedang berehat di dalam sebuah lori nyaris maut selepas kenderaan membawa muatan habuk kayu itu dihempap sebatang kayu balak di Kilometer 159 Jalan Jerangau–Jabor berhampiran berhampiran Bandar Cheneh Baru dekat sini hari ini.
Kayu balak itu terlucut daripada sebuah lori lain selepas besi penghadang kenderaan tersebut tiba-tiba patah sewaktu melalui lokasi kedua-dua mangsa sedang berehat pada pukul 3.30 pagi.
Ketua Polis Daerah Kemaman, Superintendan Hanyan Ramlan berkata, mangsa, Mohd. Badrulhisham Zulkifli yang merupakan pemandu lori membawa muatan habuk kayu itu terseliuh bahu kiri manakala kelindan lori, Mohd. Shafiq Aizat Zulkifli, 22, pula luka pada tangan kiri.
Beliau berkata, kemalangan berlaku apabila besi penghadang lori membawa kayu balak tersebut yang dalam perjalanan ke Jerangau, Hulu Terengganu dari Jabor dekat sini tiba-tiba patah.
“Timbunan kayu balak di dalam lori itu kemudiannya terlucut keluar dengan sebatang daripadanya menghempap lori dinaiki mangsa yang sedang berehat di tepi jalan.
“Impaknya lori dinaiki kedua-dua mangsa terbalik secara mengiring sementara lori membawa kayu balak terbabit pula terbabas di laluan bertentangan,” katanya kepada Kosmo! di sini hari ini.

Hanyan berkata, kemalangan itu menyebabkan laluan berkenaan terpaksa ditutup untuk beberapa jam bagi kerja-kerja mengalihkan timbunan kayu balak yang bertaburan di atas jalan. – K! ONLINE


Pak Lah Cecupak meninggal dunia akibat kanser usus
Oleh MOHD. HAIKAL ISA

21 November 2020, 2:16 pm
KUALA LUMPUR – Anggota kumpulan komedi, Pak Lah Cecupak meninggal dunia disebabkan penyakit kanser usus pagi tadi.
Berita mendukacitakan itu dikongsikan isteri anggota Cecupak, Ucop iaitu Siti Afzan melalui muat naik status di laman Facebook sebentar tadi.
“Al-Fatihah Pak Lah Cecupak. Hujan pulak sini. Hati rasa hiba. Arwah penah tidur rumah dekat Putrajaya masa ada projek dengan suami untuk Karnival Usaha Wan Desa (KUD). Mohon doa daripada rakan-rakan,” tulisnya.
Pada september, Pak Lah atau nama sebenarnya, Nor Affendi Nordin, 53, mendedahkan dia menghidap penyakit barah usus tahap empat.
Menerusi akaun media sosialnya, Allahyarham sebelum ini mendapat rawatan di Hospital Sultanah Nur Zahirah, Kuala Terengganu.
Selain menyanyi dan berlawak, Allahyarham juga aktif mencipta lagu serta menulis lirik untuk lagu tradisional dan lagu rakyat dalam loghat Perak.

Antara lagu popularnya ialah Joget Toleh Menoleh nyanyian kumpulan Senario. – K! ONLINE


Ambil semangat PRK Semenyih tawan Selangor
Oleh MOHD YUNUS YAKKUB

21 November 2020, 2:18 pm
KUALA SELANGOR – Muafakat Nasional (MN) Selangor akan mengambil semangat Pilihan Raya Kecil (PKR) Dewan Undangan Negeri (DUN) Semenyih dalam menawan semula negeri ini menjelang Pilihan Raya Umum (PRU) akan datang.
Pengerusi Badan Perhubungan UMNO Negeri Selangor, Tan Sri Noh Omar berkata, ini termasuk dalam menarik pengundi bukan Melayu sekurang-kurangnya 20 peratus dan mengekalkan 51 peratus pengundi Melayu untuk menyokong MN.
“Siapa sangka kalau diambil kira PRU-14 lalu, undi diperoleh UMNO dan Pas sekiranya bercampur sekalipun akan kalah dengan Pakatan Harapan (PH) ketika itu.
“Ini langkah Semenyih yang mesti diterapkan bagi meraih pengundi di Selangor nanti,” katanya ketika ditemui selepas penyampaian sumbangan Covid-19 kepada penduduk di Kampung Seri Hang Tuah, Bestari Jaya di sini hari ini.
Pada PRK DUN Semenyih Mac tahun lalu, Barisan Nasional menerusi calonnya, Zakaria Hanafi menang selepas meraih 19,780 undi menewaskan PH (17,866) Parti Sosialis Malaysia (847) dan Bebas ( 725 ).
Menurut Noh, pihaknya sedar dalam memastikan kemenangan PRU di Selangor khususnya harus mengelakkan pertembungan bersama Pas.

“Kajian salah satu punca UMNO kalah teruk adalah undi orang Melayu yang mempunyai 51 peratus berpecah tiga termasuk kepada PH.
“Kami insaf dan sedar bahawa sudah sampai masanya pengundi Melayu tidak boleh berpecah selain meraih undi daripada bukan Melayu,” katanya.
Mengulas mengenai bantuan tersebut, Noh yang merupakan Ahli Parlimen Tanjong Karang menegaskan pihaknya akan menjelajah 100 kampung di Tanjong Karang dalam memberikan sumbangan kepada 9,000 penduduk terkesan Covid-19 terutama Ibu tunggal, keluarga pesakit kronik dan asnaf.
Terdahulu dalam program sama, beliau turut menerima permohonan memasuki UMNO daripada Bekas Ketua Bahagian Bersatu Tanjong Karang, Mohd. Azmil Misman dan Ketua Srikandi Bahagian Tanjong Karang, Hanisa Rojil. – K! ONLINE


Atiq Azman hadiahkan bunga kepada instafamous
Oleh MOHD. HAIKAL ISA

21 November 2020, 2:22 pm
PETALING JAYA – Pelakon Atiq Azman terus membuatkan peminatnya ‘patah hati’ apabila menghadiahkan wanita istimewa yang juga instafamous, Najiaa sejambak bunga.
Perkongsian itu dimuat naik Atiq atau nama sebenarnya, Raja Muhammad Atiqullah Shah Raja Azman Shah, 20, menerusi beberapa keping foto di Instagram.
“Happy birthday. Semoga panjang umur murah rezeki.
“Bunga itu petik sendiri dekat Australia tau. Bukan bishe-bishe. Balik naik feri, takyah naik flight,” seloroh pelakon yang popular dengan drama rantaian Nur itu.
Rata-rata peminat wanita melalui ruangan komen Instagram meninggalkan komen seperti patah hati dengan perkongsian itu.
“OMG, broken lagi (emoji sedih),” tulis seorang pengguna wanita.

Najiaa, 21, melalui Instagram turut berkongsi hantaran dihadiahi sejambak bunga oleh Atiq yang berasal dari Bachok, Kelantan.
“Terima kasih untuk hari ini dan terima kasih untuk doa juga (emoji berbentuk hati). Hari lahir waktu PKPB susah juga sebenarnya jadi saya amat menghargai usahanya,” tulis Najiaa.
Menurut Atiq, dia sudah mengenali Najiaa sejak dua tahun lalu namun memilih untuk tidak terlalu bercerita soal cinta buat masa sekarang. – K! ONLINE


Liza Hanim nafi nyanyi lagu Siti Nurhaliza malam ini
Oleh MOHAMMAD SHAHEMY AZMI

21 November 2020, 2:26 pm
PETALING JAYA – Penyanyi Liza Hanim menafikan khabar angin yang mengatakan bahawa dia telah dipilih untuk menggantikan penyanyi nombor satu negara, Datuk Seri Siti Nurhaliza bagi menyanyikan lagu bertajuk Aku Bidadari Syurgamu untuk Separuh Akhir Muzik-Muzik ke-35 (SAMM35) malam ini.
Pelantun lagu Gelisah Mimpi itu dalam satu kenyataan yang dimuat naik menerusi InstaStorynya memberitahu, sejak beberapa hari lalu dia telah menerima terlalu banyak ucapan tahniah kerana dikatakan bakal menggantikan Siti menyampaikan lagu ciptaan Ippo Hafiz dan lirik oleh Siti Rosmizah itu.
“Beberapa hari lalu terlalu banyak yang menyampaikan ucapan good luck (selamat berjaya) pada saya untuk sfmm (semifinal muzik-muzik), spekulasi mengatakan saya bakal menggantikan @ctdk untuk lagunya Aku Bidadari Syurgamu.
“Dengan ini saya nak jelaskan, bukan saya yang akan menyanyikan lagu indah itu. Walau bagaimanapun saya sangat-sangat terharu dengan sokongan dan harapan yang dinyatakan oleh semua.
“All the best (selamat berjaya semua) pada kesayangan saya yang akan mendendangkan lagu tersebut, you will do magic (anda akan melakukan magis. Kepada team Aku Bidadari Syurgamu, semoga lagu ini akan ke final!” ujar pemenang vokal terbaik AJL-17 itu.
Untuk SAMM35, penyanyi legenda itu berjaya membawa dua buah lagu dendangannya ke pentas separuh akhir menerusi lagu 7 Nasihat, cipta Kmy Kmo/Luca Sickta yang bakal dinyanyikan oleh penyanyi, Shiha Zikir pada malam ini.

Manakala untuk lagu Aku Bidadari Syurgamu, sehingga kini masih belum mengetahui penyanyi yang akan menggantikan Siti yang telah membuat keputusan untuk berehat daripada menyertai Anugerah Juara Lagu sejak beberapa tahun lalu.
Selain Liza Hanim, ramai juga peminat berharap lagu yang menjadi runut bunyi untuk drama 7 Hari Mencintaiku 2 itu akan dinyanyikan oleh penyanyi legenda, Aishah yang popular dengan lagu Janji Manismu. – K! ONLINE


Patuhi SOP di PPS ketika banjir
Oleh WAT KAMAL ABAS

21 November 2020, 3:40 pm
BAGAN SERAI – Kerajaan melalui Agensi Pengurusan Bencana Negara (Nadma) telah menetapkan prosedur operasi standard (SOP) untuk pengurusan banjir merangkumi sebelum, semasa dan selepas operasi ketika wabak Covid-19 melanda.
Timbalan Menteri Kesihatan, Datuk Dr. Noor Azmi Ghazali berkata, setiap pusat pemindahan sementara (PPS) perlu dinyahkuman terlebih dahulu sebelum menerima kemasukan mangsa banjir di tempat itu.
“PPS juga perlu menyediakan peralatan secukupnya termasuk pelitup muka, penyukat suhu, cecair pembasmi kuman dan kelengkapan perlindungan diri (PPE).
“Proses pemindahan mangsa banjir ke PPS juga perlu mematuhi garis panduan pengurusan PPS dan mengikuti nasihat Kementerian Kesihatan Malaysia (KKM),” katanya.
Beliau berkata demikian selepas menyampaikan sumbangan kepada 60 keluarga mangsa banjir dari 11 kampung di PPS Sekolah Kebangsaan Parit Haji Aman di sini hari ini.
Tambah Noor Azmi, apa yang menjadi kegusaran KKM ketika ini ialah kealpaan dan kegagalan segelintir mangsa banjir yang gagal mematuhi SOP dan ia boleh menyebabkan wabak menular membabitkan petugas dan mangsa di PPS.

“Kerajaan amat berharap SOP yang telah ditetapkan dapat dipatuhi petugas dan mangsa banjir bagi mengelakkan wabak ini menular.
“Kita kena buat kawalan kendiri walau di mana kita berada,” katanya.
Sehingga 3 petang hari ini, sebanyak 251 mangsa banjir daripada 91 keluarga masih ditempatkan di empat PPS di Pasir Salak, Larut, Bukit Gantang dan Bagan Serai. – K! ONLINE


Larangan jualan arak boleh diperluaskan
Oleh ROSLIZA MOHAMED

21 November 2020, 3:36 pm
KOTA BHARU – Kerajaan tidak menolak kemungkinan akan memperluaskan larangan jualan arak di kedai runcit, kedai serbaneka dan kedai ubat tradisional di tempat lain.
Timbalan Menteri Di Jabatan Perdana Menteri (Hal Ehwal Agama), Ahmad Marzuk Shaary berkata, cadangan itu kemungkinan boleh dilaksanakan selepas melihat Dewan Bandaraya Kuala Lumpur (DBKL) mengambil pendekatan tersebut terlebih dahulu.
“Kita juga tidak menolak kemungkinan akan memperluaskan larangan itu di tempat lain berdasarkan komen dan pandangan positif masyarakat.
“Sebelum ini, kita ada menerima aduan melibatkan penjualan arak di kedai runcit atau 24 jam kerana ia berkaitan dengan hukum agama,” katanya.
Beliau berkata demikian kepada pemberita selepas menghadiri Majlis Penyerahan Program Inspirasiku MyHaus Di Bawah Yayasan Pembangunan Ekonomi Islam Malaysia (Yapeim) dan Sumbangan Program Foodbank Yapeim di Kampung Parang Putting, Pengkalan Chepa di sini hari ini.
Pada majlis itu, seorang ibu tunggal, Rasyidah Ismail, 48, menerima replika kunci rumah, selain yayasan itu menyampaikan sebanyak 50 bekalan makanan kepada individu yang terpilih.

Mengulas lanjut, menurut Ahmad Marzuk, beliau menyokong keputusan DBKL untuk melarang semua kedai runcit, kedai serbaneka dan kedai ubat tradisional menjual arak sejak Oktober lalu kerana merupakan inisiatif terbaik selain menepati tuntutan agama.
Katanya, langkah itu wajar demi keselamatan umum termasuk bagi mengelak kejadian kemalangan yang melibatkan pemandu mabuk di negara ini.
“Saya amat setuju dengan langkah itu kerana ia mendatangkan kebaikan dan minuman keras juga boleh mendorong kepada kemalangan sehingga berlaku kematian seperti yang pernah terjadi sebelum ini.
“Tindakan itu juga sebagai sebahagian strategi yang holistik selain memberi kebaikan kepada masyarakat termasuk kaum, agama dan bangsa tanpa mengira fahaman politik,” katanya.
Sebelum ini, Menteri Wilayah Persekutuan Tan Sri Annuar Musa memaklumkan bahawa larangan semua kedai runcit, kedai serbaneka dan kedai ubat tradisional Cina menjual arak adalah muktamad.
DBKL  juga baru-baru ini memuktamadkan Garis Panduan dan Syarat Permohonan Lesen Minuman Keras.
Garis panduan terbaharu itu menetapkan kedai runcit, serbaneka dan kedai ubat tradisional Cina sekitar Kuala Lumpur tidak dibenarkan menjual minuman alkohol bermula 1 Oktober tahun hadapan.
Bagaimanapun penjualan alkohol bagi tujuan ubatan tradisional masih dibenarkan. – K! ONLINE


Tiga penghuni Medan 88 warga asing serah diri
Oleh NUR SHARIEZA ISMAIL

21 November 2020, 3:06 pm
SEPANG – Tiga penghuni warga asing daripada kawasan Perintah Kawalan Pergerakan Diperketatkan (PKPD) di Medan 88, Bandar Baru Salak Tinggi menyerah diri kepada pihak berkuasa hari ini.
Ketua Polis Daerah Sepang, Asisten Komisioner Wan Kamarul Azran Wan Yusof, berkata, kesemua tiga penghuni terbabit adalah lelaki dan merupakan warga Indonesia.
Menurut beliau, secara keseluruhannya dalam tempoh 10 hari lalu, jumlah keseluruhan penghuni Medan 88 yang telah kembali adalah 43 orang setakat ini.
“Mengikut pecahan jantina, daripada jumlah itu, seramai 32 adalah lelaki dan 11 adalah wanita,” katanya dalam satu kenyataan hari ini.
Katanya, berdasarkan pecahan terkini mengikut kewarganegaraan, terdapat 19 warga Indonesia; tujuh warga Thailand dan seorang lelaki terdiri daripada warga India, Nepal dan Myanmar.
“Warga tempatan pula seramai 11 lelaki dan tiga wanita,” katanya.

Dalam pada itu, Wan Kamarul Azran berkata, sepanjang tempoh tersebut, seramai 448 orang telah disaring termasuklah yang dilakukan pada 18 dan 19 November lalu setelah arahan polis dikeluarkan ke atas majikan dan pekerja premis kawasan berkenaan.
Tambahnya, berdasarkan rekod jumlah positif Covid-19 pula, seramai 44 orang positif saringan sebelum PKPD dilaksanakan.
“Sementara itu, jumlah positif saringan selepas PKPD dilaksanakan membabitkan 448 saringan adalah seramai sembilan orang.
“Secara keseluruhannya jumlah positif Covid-19 di Medan 88 meningkat kepada 53 orang,” katanya.
Perintah Kawalan Pergerakan Diperketatkan (PKPD) di kawasan  itu diumumkan Menteri Kanan (Keselamatan), Datuk Seri Ismail Sabri Yaakob, bermula  semalam hingga 25 November  membabitkan 88 unit rumah kedai, 284 premis dan seramai 800 penduduk. – K! ONLINE


Insiden tembakan di pusat beli-belah, lapan cedera.
Oleh KOSMO!

21 November 2020, 2:09 pm
WAUWATOSA, WISCONSIN – Seramai lapan orang cedera dalam satu kejadian tembakan di sebuah pusat beli-belah di bandar Wauwatosa, negeri Wisconsin, Amerika Syarikat (AS) semalam.
Jurucakap Polis Wauwatosa berkata, mangsa yang cedera termasuk tujuh dewasa serta seorang remaja dan kesemua mereka telah dikejarkan ke hospital.
“Sejurus anggota polis tiba di tempat kejadian, suspek didapati telah melarikan diri dari situ.
“Berdasarkan siasatan awal, suspek dikenal pasti sebagai lelaki kulit putih dan berusia dalam lingkungan 20-an atau 30-an,” katanya dalam satu kenyataan.
Sementara itu, penyiasat dan anggota dari Biro Penyiasatan Persekutuan (FBI) serta Pejabat Sherif Daerah Milwaukee turut berada di tempat kejadian untuk membantu siasatan.
Sebuah video yang tular di media sosial sempat merakam kejadian berkenaan yang menunjukkan orang ramai cemas mencari tempat berlindung bagi mengelak daripada terkena tembakan.

Seorang saksi, Jill Wooley berkata, dia bersama ibunya yang berusia 79 tahun ketika kejadian tembakan tersebut berlaku.
“Apabila terdengar bunyi seperti letupan itu, saya tahu ia merupakan bunyi tembakan dan ia berterusan berlaku. Kami terus berbaring di lantai untuk mengelakkan terkena tembakan.
“Kita semua terdedah dengan kejadian tembakan di tempat awam seperti ini. Saya rasa kami semua sudah tahu apa yang perlu dilakukan dalam situasi tersebut,” katanya. – AFP


Remaja perempuan 16 tahun maut akibat rabies
Oleh MOHD. HUSNI MOHD. NOOR

21 November 2020, 10:54 am
PUTRAJAYA – Satu lagi kes kematian akibat jangkitan rabies dilaporkan pada 11 November lalu membabitkan seorang remaja perempuan berusia 16 tahun di Sarawak.
Kematian itu menjadikan jumlah kematian manusia akibat rabies di Sarawak meningkat kepada enam orang sejak wabak itu mula dikesan pada Julai 2017.
Ketua Pengarah Kesihatan, Tan Sri Dr. Noor Hisham Abdullah berkata, mangsa dimasukkan  ke Hospital Umum Sarawak pada 10 November lalu kerana demam, lemah pada bahagian anggota bawah badan dan menunjukkan tingkah laku agresif.
Beliau berkata, mangsa turut mengalami aerofobia dan hidrofobia sebelum disahkan meninggal dunia pada 11 November lalu.
“Siasatan mendapati tiada sebarang sejarah gigitan anjing atau haiwan lain berlaku kepada kes ini.
“Mangsa hanya mempunyai kesan cakaran yang telah sembuh di kaki kanan tetapi ahli keluarganya tidak dapat memberi perincian mengenainya.

“Mangsa juga ada memelihara empat ekor kucing dan seekor anjing. Kesemua haiwan peliharaan itu tidak pernah mendapat vaksinasi namun sehingga kini, haiwan peliharaan tersebut dalam keadaan sihat dan tiada perubahan tingkah laku,” katanya dalam kenyataan akhbar hari ini.
Katanya, mangsa disahkan dijangkiti virus rabies pada 12 November lalu melalui ujian makmal yang dijalankan oleh Institut Penyelidikan Perubatan (IMR).
Noor Hisham berkata, kematian akibat jangkitan rabies dapat dielakkan dengan mengambil langkah-langkah pencegahan.
Menurutnya, Kementerian Kesihatan (KKM) dan Jabatan Kesihatan Negeri (JKN) Sarawak akan terus memantau situasi rabies di Sarawak.
“Malah, KKM dan JKN Sarawak juga dan akan berkongsi maklumat terkini berkaitan wabak itu dengan Jabatan Perkhidmatan Veterinar (DVS) Sarawak dan DVS Malaysia bagi memastikan tindakan pencegahan dan kawalan rabies dilaksanakan dengan segara dan komprehesif.
“Kerjasama semua rakyat Sarawak amat diperlukan, dengan mematuhi semua nasihat kerajaan dan pihak berkuasa bagi memastikan masalah rabies di negeri ini dapat dikawal,” katanya. – K! ONLINE


Ibarat mati hidup semula, nelayan terapung 9 jam
Oleh MASTURAH SURADI

21 November 2020, 1:04 pm
KOTA TINGGI – Pengalaman terapung selama sembilan jam di laut selepas terjatuh dari bot yang dialami seorang nelayan di Tanjung Sedili di sini diibaratkan bagai mati hidup semula.
Mangsa, Abdul Aziz bin Abdullah, 57, berkata, kejadian berlaku ketika dia turun menjaring ikan berseorangan sebelum terjatuh ke laut ketika sedang membetulkan jaringnya.
Katanya, ketika itu hanya Tuhan sahaja yang tahu perasaannya yang tidak henti berdoa agar dirinya selamat.
“Ini bukan pengalaman pertama saya sudah banyak kali juga terjatuh tapi tidak pula sampai seperti ini kerana saya dibawa arus laut jauh dari bot.
“Bukan tidak boleh berenang, saya pandai berenang tetapi keadaan arus menyebabkan saya hanya mampu mengikut arus sahaja dan membawa saya lebih jauh dari bot.
“Ketika itu saya tekad untuk menyelamatkan diri dengan mengambil pelampung pukat yang dipasang nelayan-nelayan untuk dijadikan bahan agar saya terus terapung.

“Dari satu pelampung ke satu pelampung saya gunakan dan hanya reda sahaja badan saya terapung mengikut arus laut,” katanya ketika dihubungi Kosmo! di sini hari ini.
Dalam pada itu, Pengarah Maritim Malaysia (APMM) Negeri Johor, Laksamana Pertama Maritim Nurul Hizam Zakaria berkata, Maritim Malaysia menerusi Maritime Rescue Sub Centre (MRSC) Johor Bahru menerima panggilan daripada Zon Maritim Tanjung Sedili pada pukul 4.50 petang mengenai penemuan sebuah bot tanpa pengemudi oleh komuniti maritim di kedudukan 3.1 batu nautika timur laut Tanjung Sedili Kechil.
”Bertindak atas aduan, bot Kilat 16 segera diatur gerak ke lokasi kejadian dan menemui bot gentian kaca lengkap dengan peralatan menangkap ikan tanpa pengemudi.
“Kilat 16 terus melakukan pencarian sekitar bot ditemui dengan dibantu tiga bot nelayan tempatan bagi mengesan mangsa.
“Mangsa ditemui selamat sedang terapung dengan berpaut pada pelampung pukat pada pukul 6.00 petang oleh nelayan tempatan di kedudukan lebih kurang 5.1 batu nautika timur Tanjung Sedili Kechil dan seterusnya dibawa ke Klinik Kesihatan Tanjung Sedili untuk pemeriksaan lanjut,” katanya dalam satu kenyataan. – K! ONLINE


Buang imej PBT menghalang, menyulitkan
Oleh ZULKIFLI MANZOR

21 November 2020, 11:57 am
PETALING JAYA – Kementerian Wilayah Persekutuan mahu membuang gambaran pihak berkuasa tempatan (PBT) adalah penguat kuasa yang menghalang dan menyulitkan rakyat.
Menteri Wilayah Persekutuan, Tan Sri Annuar Musa berkata, beliau mahu memupuk budaya pengurusan dan pentadbiran bandar dalam suasana yang prihatin.
“Kita kena pupuk budaya masyarakat khususnya orang muda jangan berasa takut dengan kerajaan atau pihak berkuasa.
“Saya mahukan suasana cakna pengurusan, pentadbiran kerajaan dengan rakyat. Jika rakyat mahukan sesuatu kita cari jalan untuk diperbolehkan,” katanya kepada pemberita selepas melawat penjaja orang kurang upaya (OKU) di ibu negara hari ini.
Beliau sebelum ini mengumumkan Wilayah Persekutuan sebagai Wilayah Bebas Berniaga selama enam bulan bermula 15 November 2020 hingga 15 April 2021.
Langkah itu diambil bagi membantu meringankan bebanan penduduk khususnya susulan pelaksanaan Perintah Kawalan Pergerakan Bersyarat (PKPB).

Dalam tempoh itu, peniaga bagaimanapun perlu memohon Lesen Perniagaan Sementara daripada PBT.
Annuar berkata, beliau percaya rakyat tidak akan menyalahgunakan kemudahan berniaga yang diberikan dengan sentiasa menjaga kebersihan dan prosedur operasi standard. – K! ONLINE


Mahathir nafi halang Anwar jadi PM
Oleh ZULKIFLI MANZOR

21 November 2020, 1:25 pm
PETALING JAYA – Bekas Perdana Menteri, Tun Dr. Mahathir Mohamad menafikan beliau punca Presiden Parti Keadilan Rakyat (PKR), Datuk Seri Anwar Ibrahim tidak dapat menjadi Perdana Menteri.
Menurut Mahathir, semasa menjadi Perdana Menteri beliau tidak menentang cadangan Pakatan Harapan (PH) bahawa Anwar akan menggantikan beliau apabila beliau meletak jawatan.
“Tetapi belum pun sampai masanya konco-konco Anwar mendesak supaya saya letak jawatan,” katanya dalam satu kenyataan hari ini.
Mahathir berkata, tindakan beliau meletak jawatan Perdana Menteri bagaimanapun tiada kena mengena dengan cadangan PH supaya Anwar mengambil alih jawatan Perdana Menteri
Katanya, beliau meletak jawatan selepas mesyuarat Majlis Pimpinan Tertinggi Parti Pribumi Bersatu Malaysia (Bersatu) bersetuju keluar daripada PH walaupun beliau membantah.
Jelas beliau, keputusan mesyuarat Majlis Pimpinan Tertinggi Bersatu itu menunjukkan kepercayaan kepada beliau sebagai pengerusi Bersatu sudah tiada.

“Jika saya tidak lagi Pengerusi Bersatu dan PH tidak lagi kerajaan, saya tidak lagi jadi Perdana Menteri.
“Saya buat keputusan isytihar bahawa saya letak jawatan sebagai Pengerusi Bersatu dan Perdana Menteri,” katanya. – K! ONLINE


Mengapa UMNO tidak boleh berbaik dengan Bersatu?
Oleh ZULKIFLI MANZOR

21 November 2020, 12:27 pm
PETALING JAYA – Setiausaha Agung Barisan Nasional (BN), Tan Sri Annuar Musa mempersoalkan jika UMNO boleh berbaik dengan MCA dan MIC, mengapa UMNO tidak boleh berbaik dengan Parti Pribumi Bersatu Malaysia (Bersatu).
Beliau yang juga Menteri Wilayah Persekutuan turut mempersoalkan, jika UMNO boleh berbaik dengan Pas, mengapa parti itu tidak boleh berbaik dengan Bersatu yang dipimpin oleh Perdana Menteri, Tan Sri Muhyiddin Yassin.
“Perbalahan yang berlaku cuma di peringkat personaliti dan sekarang UMNO pun dalam kerajaan. Syukurlah nikmat Allah yang telah diberikan.
“UMNO jadi kerajaan kerana siapa, kerana Bersatu sanggup keluar daripada Pakatan Harapan. Bersatu kalau UMNO tidak tolong, tidak boleh jadi kerajaan. Kerana kita sanggup muafakat, Tuhan bagi kita rahmat,” katanya kepada pemberita di ibu negara hari ini.
Annuar seterusnya mendedahkan terdapat individu dalam UMNO berusaha memecahkan perpaduan UMNO, Bersatu dan Pas untuk bekerjasama dengan DAP.
Menurut beliau, rakyat sebenarnya sangat berpuas hati dengan kerajaan Perikatan Nasional (PN), tetapi ada pihak dalam UMNO sedang menekan kerajaan PN.

“Kalau mahu bawa UMNO kerjasama dengan DAP dan Anwar (Datuk Seri Anwar Ibrahim), saya lawan walaupun tinggal saya seorang,” katanya. – K! ONLINE


Komposer, penyanyi A. Ali meninggal dunia dalam tidur
Oleh MOHAMMAD SHAHEMY AZMI

21 November 2020, 1:22 pm
PETALING JAYA – Komposer dan penyanyi terkenal sekitar era 1980-an, Hamdan Atan atau lebih dikenali sebagai A. Ali, 71, disahkan meninggal dunia selepas Subuh pagi tadi.
Menurut anaknya, Nur Huda Hamdan, bapanya yang meninggal dunia ketika sedang tidur tidak mempunyai sebarang masalah kesihatan dan berada dalam keadaan sihat.
“Malam tadi arwah sempat berbual dengan saya dan bermain dengan cucu di rumah.
“Arwah tiada menunjukkan sebarang tanda-tanda pelik dan kelihatan sihat seperti biasa,” katanya.
Menurut Nur Huda, ibunya, Latifah Khamis, 60, mengejutkan arwah sekitar pukul 5 pagi untuk membantunya menyediakan air minuman kerana dia berasa lapar.
Ujarnya, sudah menjadi rutin untuk Allahyarham membuatkan minuman untuk isterinya yang tidak sihat kerana menghidap penyakit kencing manis dan darah tinggi.

“Selepas arwah buatkan air, arwah termenung dekat tingkap rumah dan ditegur oleh ibu namun arwah memberitahu dia cuma melihat lori sampah datang sebelum tidur semula selepas menunaikan solat Subuh.
“Sekitar pukul 7 pagi, ibu melihat arwah masih tidur membelakanginya dan tidak terfikir apa-apa sebelum ibu memanggil saya sekitar pukul 8.30 pagi untuk melihat keadaan bapa yang sudah tidak bergerak dan badannya sejuk,” ujarnya.
Nur Huda memberitahu, Allahyarham dibawa keluarganya ke Hospital Kajang dan dikejarkan ke bahagian kecemasan sebelum doktor mengesahkannya telah meninggal dunia.
Allahyarham pernah menganggotai kumpulan muzik Kembara yang diasaskan oleh penyanyi tersohor, Datuk M. Nasir sekitar awal tahun 1980-an di Singapura dengan menyampaikan lagu-lagu puisi dan lagu ‘rakyat’.
Arwah yang meninggalkan seorang balu serta sembilan anak dan 10 cucu akan dikebumikan di Tanah Perkuburan Sungai Kantan, Kajang selepas waktu Zuhur.
Semalam, komposer irama dangdut popular era 1990-an, Ruslan Mamat, 59, turut dilaporkan meninggal dunia dalam tidur di Hospital Serdang akibat masalah jantung.
Isterinya, Rahmah Ismail memberitahu, Allahyarham turut mengalami masalah paru-paru berair dan dikebumikan di Tanah Perkuburan Islam Batu 10, Cheras. – K! ONLINE


Nota terakhir pesakit Covid-19
Oleh ASLIZA MUSA

21 November 2020, 1:45 pm
Salah satu nota yang ditulis Allahyarham.
IPOH – Seorang pesakit Covid-19 yang meninggal dunia di Hospital Raja Permaisuri Bainun (HRPB) Rabu lalu sempat menulis nota terakhir kepada ahli keluarganya.
Nota berbunyi, ‘Tolong doa dan terus solat hajat. Abah minta maaf. Jaga diri semua’ itu ditulis sendiri oleh Ahmad Mohamad Tayib, 58, sebelum dia ditidurkan untuk rawatan.
Gambar dua kertas pesanan terakhir Ahmad itu tular di media sosial Facebook selepas dimuat naik anak perempuannya, Syafiqa Humairak, 32, semalam.
Menurut Syafiqa, bapanya itu dikesan positif Covid-19 pada 12 November lalu selepas mengalami demam dan dimasukkan ke HRPB pada hari sama untuk kuarantin dan rawatan sebelum ditempatkan di Unit Rawatan Rapi (ICU).
Katanya, semasa di ICU, bapanya yang mempunyai penyakit buah pinggang kronik itu dalam keadaan stabil dan masih boleh bercakap.
“Semasa di ICU abah masih boleh bercakap, kami buat panggilan video dan dia minta maaf. Dia juga minta kami untuk buat solat hajat agar semua selamat.

“Bagaimanapun pada Isnin lalu, doktor beritahu yang abah akan ditidurkan. Sebelum proses itu kami sekali lagi buat panggilan video dengannya.
“Dia mahu bercakap seperti ingin memberikan pesanan kepada kami namun tidak boleh kerana telah dipasangkan mesin. Nota itu ditulisnya sendiri sebelum dia ditidurkan,” katanya ketika dihubungi di sini hari ini.
Menurut anak sulung itu, kertas mengandungi pesanan itu tidak diberikan pihak hospital kepadanya untuk disimpan kerana bimbang mengandungi virus Covid-19.
Katanya, dia berasa sedih dan sebak apabila mengenangkan hasrat bapanya itu yang mahu kembali sembuh dan bersama keluarga semula tidak kesampaian.
Bagaimanapun katanya, mereka sekeluarga bersyukur dapat menatap saat-saat terakhir lelaki itu meskipun menerusi panggilan video sebelum dia menghembuskan nafas terakhir pada pukul 9.25 malam, Rabu lalu.
“Kami melihat abah sehingga dia tiada. Doktor pun minta kami bercakap dengan abah, walaupun dia tidak sedar tetapi kami yakin dia dengar kami minta maaf.
“Saya hargai peluang yang diberikan oleh pihak hospital. Walaupun kami sekeluarga tidak berada di sisinya disaat akhir namun sekurang-kurangnya kami dapat menatapnya,” katanya.
Syafiqah berkata, selain bapanya, enam ahli keluarga lain termasuk ibu dan anak saudara lelaki berusia sebulan juga dikesan positif Covid-19 dan menjalani kuarantin di hospital sama. – K! ONLINE


Orang Gua Musang sokong pelaksanaan PKPB
Oleh AIMUNI TUAN LAH

21 November 2020, 2:13 pm
GUA MUSANG – Rata-rata penduduk Gua Musang menyokong penuh keputusan kerajaan untuk melaksanakan Perintah Kawalan Pergerakan Bersyarat (PKPB) bermula hari ini atas faktor keselamatan rakyat negeri ini.
Ini kerana, kedudukan daerah Gua Musang yang merupakan pintu masuk negeri Kelantan berisiko menjadi kawasan penularan wabak Covid-19.
Seorang penjawat awam, Mohd. Firdaus Mohd. Azil, 35, berkata, PKPB yang dilaksanakan bermula hari ini memperlihatkan kerajaan mengutamakan keselamatan rakyatnya.
Katanya, semua pihak perlu terus berusaha untuk memutuskan rantaian wabak Covid-19 sehingga jumlah kes yang positif tidak bertambah lagi.
“Meskipun Gua Musang antara daerah yang dikelaskan sebagai zon hijau, tetapi kita tidak boleh lalai kerana wabak Covid-19 masih ada lagi di sekeliling kita.
“Kita berharap penduduk Gua Musang dapat mematuhi semua peraturan yang ditetapkan termasuklah penjagaan jarak sosial,” katanya.

Seorang lagi penduduk, Siti Nur Hafizah Muhammad Yunus, 40, turut lega dengan keputusan yang diambil oleh kerajaan untuk melaksanakan PKPB.
Katanya, dia berharap penduduk Kelantan mematuhi PKPB selama dua minggu ini supaya tempoh itu tidak disambung lagi.
“Semua rakyat di negeri ini harus belajar dan membiasakan diri dengan norma kehidupan yang baharu selepas wabak ini menular di negara kita.
“Jika tiada urusan, kita perlu duduk di rumah bersama keluarga tanpa perlu keluar merata-rata yang sudah pasti mendatangkan risiko jangkitan wabak,” katanya.
Kerajaan memutuskan untuk melaksanakan Perintah Kawalan Pergerakan Bersyarat (PKPB) di Kelantan mulai hari ini sehingga 6 Disember ini.
Menteri Kanan (Keselamatan), Datuk Seri Ismail Sabri Yaakob berkata, PKPB itu dilaksana bagi membolehkan Kementerian Kesihatan Malaysia melaksanakan saringan secara bersasar dan mengurangkan pergerakan dalam kalangan komuniti di seluruh negeri itu. – K! ONLINE


RM29,040 duit simpanan lesap
Oleh MOHD SYALMIZI HAMID

21 November 2020, 11:55 am
SEBERANG PERAI – Hasrat dua individu untuk membuat pinjaman wang daripada sebuah syarikat bukan sahaja tidak kesampaian, bahkan wang simpanan milik mereka lesap dipercayai akibat ditipu sindiket pinjaman wang tidak wujud semalam.
Mangsa yang merupakan pekerja swasta lelaki berusia 29 tahun dan wanita 57 tahun itu dikatakan mula terjerat dalam penipuan itu selepas tertarik dengan iklan di laman sosial Facebook baru-baru ini.
Mereka yang berasal dari Telok Ayer Tawar dan Butterworth di sini telah meninggalkan maklumat peribadi kepada pengendali Facebook itu selepas mempercayai kononnya iklan tersebut adalah daripada sebuah bank.
Difahamkan, kedua-dua mangsa berhasrat membuat pinjaman wang untuk dijadikan modal perniagaan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mereka yang dihubungi ejen telah diminta membayar sejumlah wang sebagai upah proses dan mengaktifkan akaun.
“Mangsa masing-masing mahu membuat pinjaman RM20,000 dan RM60,000 dan telah berkomunikasi dengan dua individu berbeza yang mendakwa ejen bank dan syarikat.

“Mereka telah membuat pembayaran seperti diminta ke dalam tiga bank berasingan iaitu masing-masing berjumlah RM15,400 dan RM13,640,” katanya kepada pemberita hari ini.
Noorzainy berkata, kedua-dua mangsa bagaimanapun menyedari ditipu selepas ejen tersebut berterusan meminta wang daripada mereka sebelum masing-masing membuat laporan polis semalam.
Beliau berkata, kes disiasat mengikut Seksyen 420 Kanun Keseksaan. – K! ONLINE


Lelaki OKU cemas terperangkap banjir
Oleh MOHD YUNUS YAKKUB

21 November 2020, 10:36 am
KUALA SELANGOR – Seorang lelaki orang kelainan upaya (OKU) berhadapan detik-detik cemas kira-kira 15 minit sebelum diselamatkan selepas terperangkap banjir di Kampung Batu 7, Ijok di sini semalam.
Mangsa dikenali sebagai Khairul Izam, 40, yang cacat di kedua-dua bahagian kaki tinggal bersama ibunya dalam kejadian kira-kira pukul 7.39 malam.
Penolong Pengarah Operasi JBPM Selangor, Hafisham Mohd. Noor berkata, seramai enam anggota termasuk pegawai dari Balai Bomba dan Penyelamat (BBP) Bestari Jaya dikejarkan ke lokasi kejadian sebaik menerima panggilan kecemasan pukul 7.40 malam.
Katanya, pasukan yang tiba 15 minit kemudian mendapati kediaman tersebut digenangi air setinggi satu meter.
Jarak rumah mangsa dengan BBP Bestari kira-kira 14 kilometer.
“Mangsa dipindahkan menggunakan pengusung ke tempat selamat sebelum diserahkan kepada pihak keluarga.

“Lelaki OKU itu kini ditempatkan di rumah adiknya,” katanya ketika dihubungi di sini hari ini.
Jelas beliau, operasi kemudiannya ditamatkan pukul 8.19 malam. – K! ONLINE


Kesetiaan kekasih buat Jinwoon menangis
21 November 2020, 10:20 am
PENYANYI daripada kumpulan 2AM, Jinwoon baru sahaja selesai menjalani latihan ketenteraan. Bagi orang lain, pengalaman berada di kem akan menjadi perhatian, namun berbeza dengan lelaki itu.
Ujarnya, apa yang paling menyentuh hati sepanjang berada di kem ialah sikap setia yang ditunjukkan kekasihnya, pelakon Kyungri.
Awalnya, Jinwoon merasakan hubungan mereka akan berakhir kerana terpaksa berpisah untuk tempoh yang lama. Bagaimanapun, sebaliknya yang berlaku.
“Saya pernah tanya, mungkin lebih baik kami berpisah. Saya kasihan kepadanya. Saya mahu menjaganya tetapi sukar. Saya terharu apabila dia sanggup menunggu saya.
“Sewaktu dalam latihan, dia tidak lekang menziarahi saya. Sehingga sekarang hubungan kami baik. Terima kasih kepada Kyungri kerana bekerja keras untuk hubungan ini,” katanya ketika muncul dalam program Video Star.
Ketika bercerita tentang kesetiaan kekasihnya, Jinwoon tidak dapat menahan kesedihan mengenangkan kesukaran Kyungri berdepan gosip cinta mereka seorang diri.

“Ketika gosip hubungan kami bertebaran, saya tiada di sisinya. Dia mengharungi semua kesukaran menjawab setiap soalan ketika ditemu ramah seorang diri. Saya cintakan awak, Kyungri,” kata Jinwoon seperti memetik laporan Kstarlive.


City mahu betulkan semula haluan
Oleh KOSMO!

21 November 2020, 10:20 am
LONDON – Pengurus Manchester City, Pep Guardiola percaya masih banyak ruang yang boleh diperbaiki oleh pasukan menjelang aksi penting Liga Perdana Inggeris (EPL) menentang Tottenham Hotspur awal pagi esok sekiranya berhasrat untuk merampas kejuaraan liga musim ini.
Guardiola yang baru sahaja menandatangani kontrak lanjutan lumayan hingga penghujung musim 2023 untuk kekal membimbing The Citizens mahu anak-anak buahnya memberikan yang terbaik selepas memulakan kempen EPL musim ini dengan agak hambar.
Katanya, kemenangan menentang Spurs mampu menjadi langkah pertama untuk mereka kembali berada di landasan kemenangan, sekali gus mencabar kejuaraan liga musim ini.
“Saya sangat gembira apabila diberi kepercayaan untuk mendapatkan kontrak baharu, tetapi ini bukanlah masa untuk mendabik dada kerana masih ada ruang dan peluang untuk diperbaiki jika pasukan mahu mencapai sasaran yang ditetapkan oleh pengurusan tertinggi.
“Secara jujur, saya mahu pemain memberikan tumpuan penuh untuk aksi menentang Tottenham kerana prestasi pasukan dalam kancah EPL pada awal musim ini dilihat tidak konsisten.
“Justeru, hanya kemenangan boleh menaikkan semula semangat pasukan dalam usaha merampas kembali takhta liga musim ini,” katanya.

Sementara itu, penyerang City, Gabriel Jesus turut senada dengan Guardiola dengan menyeru agar pemain memberikan seratus peratus usaha di atas padang kerana pasukan sudah tidak boleh lagi keciciran mata.
“Saya rasa kami perlu kembali berada di landasan kemenangan secepat mungkin tetapi dalam masa yang sama ia bukanlah aksi yang mudah kerana Tottenham mempunyai momentum yang cukup positif
“Namun, saya kini sudah cergas sepenuhnya dan jika diberikan peluang untuk diturunkan, saya akan membantu pasukan dalam usaha menjaringkan gol,” kata pemain antarabangsa Brazil itu. – AGENSI


UiTM FC akur hilang pemain tonggak
Oleh MUHAMAD ARDIE PUTRA SUHAIMI

21 November 2020, 10:40 am
PASUKAN UiTM FC terpaksa akur melepaskan beberapa pemain bertaraf bintang mereka pada musim ini apabila mereka mendapatkan tawaran yang lebih lumayan untuk mengharungi kempen Liga Malaysia (Liga M) tahun depan.
Presiden kelab, Prof. Dr. Azizan Abdullah berkata, mustahil buat skuad The Lions Troops mengekalkan barisan pemain yang sudah mencipta nama selepas berjaya membantu pasukan tampil cemerlang menamatkan saingan Liga Super di kedudukan keenam musim ini.
Difahamkan, antara pemain yang dilaporkan sudah mendapat tawaran daripada pasukan gergasi Liga M seperti Muhd. Arif Mohamed Anwar, Muhd. Danish Haziq Saipul Hisham dan pemain import dari Lebanon, Rabih Ataya.
“Kami tidak boleh menghalang pemain yang sudah tamat kontrak untuk kekal jika mereka sudah mendapat tawaran daripada pasukan pesaing Liga M yang lain kerana sedar dengan kekangan bajet yang telah diperuntukkan.
“Justeru, kami hanya perlu fokus dengan pemain yang sudi untuk terus berbakti dengan pasukan musim depan dan saya pasti jurulatih mempunyai perancangan untuk membentuk pasukan yang mantap sesuai dengan bajet,” katanya.
Azizan ditemui pemberita pada majlis menandatangani kontrak sembilan pemain tempatan serta ketua jurulatih untuk saingan Liga M musim 2021 di UiTM, Shah Alam semalam.

Dalam perkembangan sama, UiTM FC turut mengambil keputusan untuk mengekalkan khidmat Frank Bernhardt untuk kempen musim depan selain memberikan Petunjuk Prestasi Utama (KPI) baharu untuk dicapai.
“Selain kekal dalam kancah Liga M, kami mahu Bernhardt membantu pasukan meraih slot ke kejohanan Konfederasi Bola Sepak Asia (AFC),” katanya.


Spurs harapkan sentuhan ’emas’ Mourinho
Oleh KOSMO!

21 November 2020, 10:25 am
LONDON – Penyerang sensasi Tottenham Hotspur, Harry Kane percaya kecemerlangan pasukan untuk berada di kedudukan kedua Liga Perdana Inggeris (EPL) musim ini adalah berpunca daripada sentuhan ‘emas’ pengurus, Jose Mourinho.
Bagaimanapun, Spurs yang telah mencatat lima kemenangan dalam lapan perlawanan musim ini bakal berdepan tugas getir apabila dijadualkan bertemu dengan pasukan gergasi, Manchester City di laman sendiri awal pagi esok.
Kata Kane, pertemuan menentang skuad The Citizens bakal memberi cabaran terbaik buat pasukan dalam membuktikan bahawa mereka serius untuk merebut gelaran liga musim ini selepas tampil cemerlang sejak dua bulan lalu.
“Kami telah beraksi dengan baik pada saingan musim ini tetapi musim baru sahaja bermula. Pasukan tidak boleh mendabik dada tetapi saya rasa langkah yang kami lakukan ketika ini adalah yang terbaik sejak beberapa musim lepas.
“Secara jujur, saya tidak terkejut dengan prestasi semasa kerana kami telah dibimbing oleh jurulatih yang memiliki karisma dan mentaliti juara seperti Mourinho. Dia mempunyai aura tersendiri di atas padang dalam memastikan pasukan mencatat kemenangan walaupun tidak beraksi dengan baik.
“Buat masa ini, saya tidak mahu pemain terlalu memikirkan potensi menamatkan kemarau trofi tetapi lebih baik memikirkan satu perlawanan ke satu perlawanan dan fokus utama ketika ini adalah aksi menentang City.

“Justeru, saya mahu barisan pemain memberikan tumpuan penuh kerana City adalah pasukan yang cukup berkualiti walaupun prestasi mereka sebelum ini di pentas liga tidak menentu dan kami tidak boleh memandang rendah,” katanya. – AGENSI


Dua anggota IPD Kerian nikah pakai seragam polis
Oleh WAT KAMAL ABAS

21 November 2020, 10:41 am
BAGAN SERAI – Terukir dalam catatan sejarah buat Ibu Pejabat Polis Daerah (IPD) Kerian apabila dua anggotanya melangsungkan pernikahan dengan masing-masing memakai seragam lengkap polis semalam.
Majlis pernikahan Konstabel Muhamad Adieadha Hamzah, 27, bersama pasangannya Konstabel Nor Edayu Mohamad Lakhin, 29, berlangsung pada pukul 3.50 petang semalam di Pejabat Agama Islam Bagan Serai.
Beberapa keping gambar ketika majlis akad pernikahan mereka berdua tular sejak semalam di media sosial.
Menurut Nor Edayu, pada awalnya mereka bercadang untuk melangsungkan majlis resepsi di Dewan IPD Bagan Serai, namun hasrat tersebut tidak tercapai memandangkan keadaan situasi pelaksanaan Perintah Kawalan Pergerakan Bersyarat (PKPB) di Perak.
“Kami telah merancang sejak lima bulan yang lalu mengenai majlis ini, namun tidak menyangka situasi begini terjadi.
“Bagaimanapun, kami tetap bersyukur kerana dapat meneruskan pernikahan pada hari ini walaupun masih bertugas berikutan cuti dibekukan ekoran penularan wabak Covid-19 serta pelaksanaan PKPB,” katanya ketika ditemui.

Tambah Nor Edayu, segala tempahan makanan, pelamin dan sebagainya terpaksa dibatalkan, namun majlis pernikahan tetap dijalankan seperti perancangan awal.
Katanya, biarpun majlis ini ringkas dan masing-masing dalam tugasan, mereka berdua tetap gembira dan teruja, apatah lagi bernikah dengan memakai pakaian rasmi polis.
“Sekiranya wabak ini berkurangan dan pelaksanaan PKPB ditamatkan, kami bercadang untuk membuat majlis resepsi perkahwinan pada tahun hadapan,” katanya.
Nor Edayu bertugas di bahagian pengurusan Cawangan Hal Ehwal Awam manakala suaminya bertugas di bahagian Siasatan Jenayah di IPD Kerian. – K! ONLINE


TFC jejak pemain dari Liga Thailand, Vietnam
Oleh KOSMO!

21 November 2020, 10:35 am
Oleh TENGKU DANISH BAHRI TENGKU YUSOFF
PENGENDALI Terengganu FC (TFC), Mohd. Nafuzi Zain memberi gambaran beliau sedang mencari pemain dari Liga Thailand dan Vietnam untuk mengisi kuota pemain import Asean dan Asia.
Ia sekali gus mengetepikan spekulasi yang mengaitkan skuad Penyu dengan tonggak Indonesia, Evan Dimas dan Hansamu Yama Pranata serta Rabih Ataya yang kini bermain untuk UiTM FC.
Beliau berkata, TFC mencari pemain import Asean dan Asia yang memiliki kualiti tersendiri bagi mengganti kekosongan ditinggalkan Faris Ramli dan Sanjar Shaakhmedov.
“Masih ada pemain (import Asean) yang baik di luar sana jika kita betul-betul cari. Antara yang menonjol adalah yang bermain di Liga Thailand dan Vietnam.
“Kita sebenarnya sudah pilih tonggak import baharu termasuk untuk kuota Asean dan Asia tetapi tidak bolehkan dedahkan buat masa ini kerana mereka masih memiliki kontrak dengan pasukan masing-masing,” katanya kepada Kosmo! di Kuala Terengganu semalam.

Dalam pada itu, Mohd. Nafuzi mengakui, TFC perlu melupakan hasrat untuk membawa masuk Evan Dimas dan Hansamu Yama Pranata kerana kekangan bajet.
Beliau juga menafikan skuad Penyu mahu memancing Rabih Ataya yang kini dilihat hampir pasti menyertai Kedah.
“Tidak dinafikan Ataya menonjol musim ini, tapi saya tidak pernah berbincang (tawaran menyertai TFC) dengan pihak pengurusan atau dengan pemain itu sendiri,” katanya.
Mohd. Nafuzi juga memberitahu, selain import, beliau juga akan membawa masuk beberapa pemain tempatan berkualiti untuk skuad Penyu musim depan.


Shin Wonho masuk tentera senyap-senyap
21 November 2020, 10:25 am
PENYANYI Shin Wonho daripada kumpulan Cross Gene dilaporkan sedang menjalani latihan ketenteraan sejak 19 Oktober lalu.
Wakil  agensi Amuse Entertainment menjelaskan, perkara tersebut sengaja disembunyikan daripada pengetahuan umum atas permintaan Wonho yang enggan diberi publisiti.
“Jinwoon mahu perkara ini tidak dilaporkan kepada media,” ujar wakil berkenaan.
Bagaimanapun, sedar dengan keprihatinan peminat, Wonho kemudian menulis sepucuk surat dengan memaklumkan keadaannya di kem latihan.
“Saya sangat gembira kerana menerima sokongan daripada anda sejak 2012 lagi.
“Memori sejak debut masih segar seperti semuanya baru berlaku semalam.

“Biarpun mengambil masa sedikit panjang, saya akan tetap menunggu waktu untuk kita semua bertemu kembali. Jadi tunggu saya pulang,” tulisnya.
Wonho yang dilahirkan pada 1991 bukan sahaja seorang penyanyi, malah bergelar pelakon apabila pernah muncul dalam beberapa drama seperti The Legend of The Blue Sea, Risky Romance dan Hip Hop King.


Arif Farhan tunggu ‘lamaran’ Kedah
Oleh KOSMO!

21 November 2020, 10:40 am
PEMAIN pertahanan kanan Felda United, Muhammad Arif Farhan Md. Isa meluahkan keinginan untuk kembali menyarung jersi Kedah dalam saingan Liga Malaysia (Liga M) selepas kali terakhir bersama skuad Heland Merah itu dua tahun lalu.
Arif Farhan, 24, yang akan tamat kontrak bersama Felda hujung bulan ini mengakui, dia ada mendengar khabar angin mengatakan pasukan naib juara Liga Super 2020 itu berminat mendapatkan khidmatnya untuk saingan musim depan.
“Setakat ini saya terima tiga tawaran pasukan Liga Super, ada dari Utara, Pantai Timur dan Lembah Klang. Saya belum buat keputusan, mahu fikir dulu tawaran terbaik.
“Kalau kata Kedah ada kemuka tawaran, mungkin saya balik (ke Kedah). Setakat ini ada dengar bunyi-bunyi khabar angin tetapi belum ada tawaran rasmi lagi,” katanya ketika dihubungi Kosmo! baru-baru ini.
Mengulas lanjut, pemain yang boleh beroperasi di bahagian sayap dan bek kiri itu berharap mendapat banyak minit permainan bersama pasukan baharunya bagi merebut tempat dalam skuad Harimau Malaya tahun depan.
“Sudah tentu saya mencari pasukan yang saya boleh bermain tetapi mana-mana jurulatih tidak dapat menjanjikan kesebelasan utama. Semuanya berbalik kepada diri sendiri sama ada mahu bekerja keras untuk mendapatkan tempat.

“Lagi satu kerana saya nak merebut tempat dalam skuad kebangsaan tahun depan. Oleh sebab itu saya mahu kerap bermain dalam kesebelasan utama bersama pasukan baharu,” jelas bekas bintang skuad Harimau Muda itu.
Sebagai rekod, Arif Farhan memulakan kariernya bersama skuadn Harimau Muda A dari 2012 hingga 2015 diikuti Kedah (2016-2018) sebelum menyertai PKNS Selangor pada 2019 dan kemudiannya berhijrah ke Felda United tahun ini.


Hafizul Hakim terus setia bersama Perak
Oleh KOSMO!

21 November 2020, 10:30 am
Oleh AZIZAN HASHIM
PERSOALAN mengenai kedudukan penjaga gol No. 1 Perak, Muhammad Hafizul Hakim Khairul Nizam Jothy terjawab apabila pemain itu buat keputusan kekal bersama pasukan The Bos Gaurus itu bagi menghadapi kempen Liga Malaysia 2021.
Perkara itu disahkan oleh Timbalan Presiden Persatuan Bola Sepak Perak (Pafa), Datuk Adly Shah Ahmad Tah.
“Hafizul sudah tanda tangan kontrak bersama Perak beberapa hari lalu. Jadi, tidak timbul soal dia akan berpindah ke pasukan lain,” kata Adly ketika dihubungi Kosmo! semalam.
Sebelum ini pemain itu mencetus kebimbangan apabila berkata belum membuat keputusan mengenai masa hadapannya bersama Perak selepas turut menerima tawaran dari pasukan lain.
Berikutan itu timbul spekulasi bahawa bekas penjaga gol kebangsaan berusia 27 tahun itu bercadang memilih haluan berbeza.

Dalam perkembangan sama, Adly juga menafikan dakwaan bahawa ramai pemain pasukan The Bos Gaurus akan meninggalkan Perak musim hadapan.
Beliau hairan dari mana maklumat itu diperolehi kerana ternyata ia tidak betul.
“Pemain-pemain yang dikatakan hendak berpindah itu masih punyai kontrak dengan Perak.
“ Jadi tidak timbul soal mereka hendak berpindah ke pasukan lain tahun hadapan,” katanya.


200 pejuang kanser terima pulut kuning Sultan Johor
Oleh FARAHWAHIDA AHMAD

22 November 2020, 9:39 pm
JOHOR BAHRU – Yayasan Kanser Tunku Laksamana Johor (YKTLJ) menerima kurniaan pulut kuning daripada Sultan Johor, Sultan Ibrahim Sultan Iskandar semalam.
Kurniaan pulut kuning tersebut bersempena Ulang Tahun Hari Keputeraan baginda yang ke-62 hari ini.
Pulut kuning diagihkan kepada lebih 200 pejuang kanser dan kakitangan di Wad Kanser Hospital Sultan Ismail (HSI), Wad Hematologi Tunku Laksamana Johor di Hospital Sultanah Aminah (HSA) serta Kompleks Tunku Laksamana Johor di Hospital Permai.
Pengagihan kurniaan pulut kuning telah disampaikan oleh kakitangan yang juga merupakan wakil daripada pihak YKTLJ kira-kira pukul 6 petang di tiga fasiliti hospital tersebut.
YKTLJ telah diilhamkan oleh Almarhum Tunku Abdul Jalil Sultan Ibrahim, Tunku Laksamana Johor pada 26 Jun 2015.
Legasi YKTLJ masih diteruskan sehingga kini bagi memberi bantuan kewangan serta perubatan kepada pejuang-pejuang kanser sekitar Johor.- K! ONLINE


15 rumah dilanda banjir kilat di Pengerang
Oleh MASTURAH SURADI

22 November 2020, 9:49 pm
KOTA TINGGI – Sebanyak 15 buah rumah di Kampung Jawa Pengerang di sini dilanda banjir kilat selepas hujan lebat selama dua jam petang tadi.
Sekretariat Jawatankuasa Pengurusan Bencana Daerah (JPBD) Kota Tinggi berkata, pihak Pusat Kawalan Operasi Daerah (PKOD) menerima maklumat kejadian itu pada pukul 5.45 petang daripada orang awam.
“Banjir kilat berlaku akibat hujan lebat selama dua jam dan kawasan tersebut dinaiki air disyaki akibat sistem perparitan yang tidak sistematik.
“Bagaimanapun air banjir sudah surut sepenuhnya di kawasan yang terjejas dan tidak memerlukan Pusat Pemindahan Sementara (PPS) untuk dibuka,”katanya dalam satu kenyataan.
Mengulas lanjut kenyataan itu turut memaklumkan tiada kenaikan air berlaku di Taman Aman susulan hujan lebat petang tadi.
Bagaimanapun penduduk di kawasan itu diminta berjaga-jaga berikutan taman berkenaan merupakan antara kawasan yang mudah dinaiki air jika berlaku hujan berterusan ditambah dengan fenomena air pasang besar.

“Keadaan cuaca ketika ini berada dalam keadaan baik namun kita akan sentiasa melakukan pemantauan dari masa ke semasa di lokasi-lokasi yang dikenal pasti mudah dinaiki air ini,” katanya lagi.- K! ONLINE


Petugas Separuh Akhir Muzik-Muzik 35 jalani kuarantin
Oleh NUR EMIRA SAIZALI

22 November 2020, 9:22 pm
PETALING JAYA – Sistem Televisyen Malaysia Berhad (STMB) memaklumkan petugas yang terlibat dalam program Separuh Akhir Muzik-Muzik 35 (SFMM35) menjalani kuarantin selama 14 hari.
Perkara itu diumumkan STMB dalam satu kenyataan rasmi di sini hari ini.
“STMB mengambil langkah menunda siaran langsung SFMM35 yang dijadualkan pada pukul 9 malam ini (22 November) ke tarikh yang akan dimaklumkan kelak.
“Kami sentiasa mengutamakan kesihatan kakitangan dan pelanggannya serta akur dengan setiap prosedur operasi standard (SOP) yang ditetapkan Kementerian Kesihatan dan Majlis Keselamatan Negara (MKN).
“Petugas yang terlibat juga telah menjalani kuarantin dan bekerja dari rumah bermula hari ini.
“Selain itu, petugas STMB yang juga kontak rapat dengan artis terbabit turut menjalani ujian calitan,” katanya.

Menurut STMB, pihaknya sedang bekerjasama rapat dengan KKM dan juga artis, Alif Satar untuk mendapatkan maklumat terperinci pergerakan beliau
Alif Satar yang membuat persembahan pada Jumaat lalu menjalani ujian saringan Covid-19 setelah mengetahui kontak rapat yang ditemuinya pada 17 November lalu lalu didapati positif.
“Kerja-kerja sanitasi dilaksanakan di lokasi terbabit,” katanya lagi.
Terdahulu, Alif yang juga salah seorang penyanyi bertanding pada episod pertama SFMM35  pada Jumaat lalu mengumumkan dia disahkan positif Covid-19 hari ini.
Sementara itu, rata-rata warga maya menarik lafas lega selepas SFMM35 yang sepatutnya bersiaran dari Sri Pentas 2 Plaza Alam Sentral, Shah Alam pada malam ini dibatalkan. – K! ONLINE


Ebit Liew bantu mangsa banjir di Bagan Serai
Oleh WAT KAMAL ABAS

22 November 2020, 10:13 pm
BAGAN SERAI – Seramai 152 mangsa banjir dari 63 keluarga yang menjadi penghuni di pusat pemindahan sementara (PPS) di Sekolah Kebangsaan (SK) Parit Haji Aman bertuah apabila disantuni pendakwah bebas, Ustaz Ebit Liew sebentar tadi.
Menurut Ebit Liew, dia terbaca berita mengenai banjir yang melanda di Perak dengan jumlah mangsa yang ramai sebelum hatinta tergerak untuk bersua wajah menziarahi mereka.
“Sebelum sampai ke PPS SK Parit Haji Aman ini, saya telah singgah ke beberapa buah kampung berdekatan yang terjejas dengan air banjir. Awalnya saya sangkakan banjir yang melanda di kawasan ini banjir  kilat, tapi rupa-rupanya banjir termenung.
“Saya membuat tinjauan ke beberapa buah rumah mangsa banjir bagi mengenal pasti bentuk bantuan yang mereka perlukan terutamanya rumah warga emas dan ibu tunggal yang mungkin peralatan perkakas rumahnya rosak, insya-Allah saya akan bantu,” katanya ketika ditemui pemberita.
Katanya, untuk mangsa banjir yang menghuni di PPS ini, beliau menyumbangkan tilam bujang sebanyak 100 unit dan 60 unit lagi tilam ‘queen size’ di samping beberapa jajan untuk anak-anak kecil yang ada di sini.
“Selain itu, setiap keluarga juga menerima RM100 untuk duit belanja mereka,” katanya.

Dalam perkembangan sama Ebit Liew berkata, pihaknya turut membawa lebih 20 anak muda untuk membantu membersihkan rumah-rumah mangsa banjir yang telah surut.
“Kediaman rumah mangsa banjir yang surut ini, anak-anak muda yang saya tinggalkan di sini akan membantu membersih dan mencuci rumah mereka,” katanya.
Sementara itu  jurucakap Sekretariat Jawatankuasa Bencana Negeri Perak memaklumkan, dua lagi PPS di Bagan Serai dan Larut dibuka petang tadi menjadikan jumlah PPS dibuka kepada empat.
“Dua PPS tersebut adalah di Dewan SK Tebing Tinggi, Selama yang melibatkan 56 mangsa manakala 39 lagi mangsa ditempatkan di PPS SK Changkat Lobak, Bagan Serai. Masing-masing dibuka pada pukul 4 dan 5 petang selepas banjir melanda kawasan kediaman mereka.
“Jumlah mangsa yang dipindahkan setakat pukul 9.30 malam ini adalah sebanyak 289 orang daripada 104 mangsa melibatkan empat PPS,” katanya. – K! ONLINE


Kolam paling dalam di dunia dibuka di Poland
Oleh KOSMO!

22 November 2020, 9:39 pm
WARSAW, Poland – Sebuah kolam selaman sedalam 45.5 meter lengkap dengan gua bawah air dan runtuhan Maya buatan manusia,  dibuka dekat ibu kota Poland, Warsaw kelmarin.
Kolam selaman tersebut adalah yang paling dalam di dunia
Kolam yang diberi nama Deepspot itu turut menempat sebuah bangkai kapal kecil untuk diterokai penyelam skuba.
Kolam itu mempunyai kapasiti 8,000 kubik meter air atau lebih 20 kali ganda lebih banyak daripada kolam renang biasa.
Tidak seperti kolam renang biasa, Deepspot dibuka walaupun Poland menguatkuasakan sekatan koronavirus. Ini kerana kompleks itu menawarkan kursus selaman dan bukannya kolam renang awam.
“Ini ialah kolam paling dalam di dunia,” kata pengarah Deepspot, Michal Braszczynski, 47 kepada agensi berita AFP.

Pemegang rekod dunia Guinness sekarang adalah sebuah kolam di Montegrotto Terme, Itali yang mempunyai kedalaman 42 meter. Kolam di Poland itu masih menunggu pengesahan rasmi Guinness.
Kolam Blue Abyss yang dirancang untuk dibuka di Britain pada tahun 2021 pula akan memiliki kedalaman 50 meter. – AFP


Peniaga maut alat pemadam api meletup
Oleh NUR SYAZWANA MANSOR

22 November 2020, 10:08 pm
SUNGAI PETANI – Seorang peniaga warung maut selepas alat pemadam api kereta meletup dalam kejadian di rumahnya di Taman Puteri Jaya di sini hari ini.
Dalam kejadian kira-kira pukul 1.15 tengah hari itu, lelaki berusia 43 tahun tersebut ditemui dalam keadaan berlumuran darah akibat kecederaan pada kaki, paha dan lengan kiri.
Dia kemudian dibawa ke Hospital Sultan Abdul Halim (HSAH) di sini oleh isterinya bersama jiran.
Mangsa yang tiba di zon kuning HSAH masih dalam keadaan sedar, namun disahkan meninggal dunia kira-kira 20 minit selepas itu.
Ketua Polis Daerah Kuala Muda, Asisten Komisioner Adzli Abu Shah berkata, isteri mangsa berusia 38 tahun memaklumkan dia mendengar bunyi letupan di kawasan luar rumah.
“Dia kemudian bergegas keluar dan mendapati suaminya terbaring dalam keadaan berlumuran darah dipercayai akibat letupan alat pemadam api kereta yang diletakkan di hadapan rumah.

“Mangsa yang mengalami luka pada kaki, paha dan lengan kiri telah dibawa ke HSAH sebelum meninggal dunia tidak lama kemudian,” katanya di sini hari ini.
Menurutnya, seorang saksi yang juga rakan mangsa memberitahu sebelum kejadian dia bersembang sambil melihat mangsa membaiki radio yang dihantarnya.
“Mangsa yang membuat kerja sampingan dengan membaiki peralatan elektronik dikatakan sedang membaiki radio di hadapan rumahnya dengan alat pemadam api itu berada kira-kira satu meter dari tempat mereka berbual.
“Alat pemadam api itu secara tiba-tiba mengeluarkan asap putih lalu mangsa bertindak mengambil alat pemadam api tersebut untuk dibuang sebelum ia meletup,” ujarnya.
Tambahnya, siasatan lanjut mendapati tiada unsur jenayah di tempat kejadian dan siasatan pada alat pemadam api berkenaan mendapati terdapat kesan potong pada alat terbabit.
“Pihak forensik bomba juga telah melakukan siasatan di lokasi kejadian, namun punca kejadian masih belum dapat dikenal pasti dan kes diklasifikan sebagai mati mengejut,” katanya. – K! ONLINE


Kakitangan JPS maut disambar petir
Oleh NUR ANATI JUHARI

22 November 2020, 10:18 pm
ALOR SETAR – Seorang kakitangan Jabatan Pengairan dan Saliran (JPS) maut dipercayai akibat disambar petir di kawasan sawah padi yang dipenuhi air akibat hujan lebat sejak semalam di Kampung Gulau, Pokok Sena di sini hari ini.
Dalam kejadian kira-kira pukul 4.17 petang itu, mangsa, Mohd. Tajuddin Yob, 49, maut di lokasi kejadian.
Penolong Pengarah Bahagian Operasi  Jabatan Bomba dan Penyelamat Kedah, Penguasa Kanan Bomba I Mohamadul Ehsan Mohd. Zain berkata, anggota Balai Bomba dan Penyelamat Kuala Nerang tiba di lokasi kira-kira pukul 4.45 petang.
“Mangsa dipercayai disambar petir sebelum terjatuh ke kawasan sawah padi,” katanya di sini hari ini.
Kata beliau, mangsa meninggal dunia di tempat kejadian dan diserahkan kepada pihak polis untuk tindakan lanjut.
Dalam pada itu, anak mangsa, Nur Salwa Mohd. Tajuddin, 18, memberitahu, dia terkejut apabila mendapat tahu tentang kejadian menimpa bapanya itu.

“Kejadian dipercayai berlaku ketika ayah bekerja dan kemungkinan ayah meninjau kawasan sawah yang dilimpahi banjir untuk tindakan lanjut,” katanya ketika ditemui di Jabatan Forensik Hospital Sultanah Bahiyah di sini hari ini.
Katanya, bapanya tidak menunjukkan sebarang perubahan sebelum kejadian.
“Kehilangan ayah sangat mengejutkan kami sekeluarga kerana hanya ayah tempat kami bergantung,” tambahnya.
Mangsa meninggalkan seorang isteri berusia 46 tahun serta enam orang anak berusia antara tujuh hingga 21 tahun. – K! ONLINE


Pasar malam Batu Anam dilanda ribut
Oleh FARAHWAHIDA AHMAD

22 November 2020, 9:44 pm
SEGAMAT – Pengunjung dan peniaga pasar malam Batu Anam, di sini lari bertempiaran selepas hujan lebat diikuti ribut melanda kawasan itu petang tadi.
Kejadian ribut yang berlaku kira-kira pukul 6 petang itu merosakkan hampir ke semua gerai perniagaan di pasar malam apabila khemah jualan roboh ditiup angin.
Salah seorang pengunjung Siti Aisyah Mokhtar, 36, berkata, kejadian berlaku ketika dia sedang membeli makanan di salah sebuah gerai di pasar malam berkenaan.
“Hujan lebat secara tiba-tiba disertai angin kencang melanda kawasan itu selain petir dan guruh.
“Saya dan beberapa pengunjung lain berlindung di bawah khemah peniaga tetapi apabila angin mula bertiup kencang, kami bertempiaran lari,”katanya.
Sementara itu, seorang peniaga, Naim Abu Bakar, 37, berkata, dia bagaimanapun reda dengan kejadian itu selain terpaksa menanggung kerugian apabila jualan seperti pakaian, makanan serta barang keperluan harian rosak.

“Kami anggap dugaan Allah kerana baharu ingin mengumpulkan duit terjejas pendapatan dengan Perintah Kawalan Pergerakkan Diperketatkan (PKPD) beberapa bulan lalu,”katanya.
Naim berkata, mereka bersyukur kerana tidak ada yang tercedera dalam kejadian itu.- K! ONLINE


Alif Satar positif, Naim Daniel buat ujian saringan Covid-19
22 November 2020, 11:12 pm
PETALING JAYA – Penyanyi Naim Daniel mengambil tanggungjawab melakukan ujian saringan Covid-19 sebentar tadi selepas mengetahui Alif Satar disahkan positif virus itu hari ini.
Naim, 23, menerusi Instagram berkongsi sebuah video dia melakukan ujian itu secara pandu lalu di Pusat Perubatan Management & Science University (MSU), Shah Alam, Selangor.
“Salam. Setelah mendapat perkhabaran tentang abang saya, Alif Satar, saya bergegas ke hospital MSU untuk melakukan ujian saringan ke atas diri sendiri.
“Insya-Allah keputusan akan diperoleh dalam tempoh 24 jam. Ini merupakan kali kedua saya melakukan ujian. Kali pertama pada 23 Oktober lalu atas urusan kerja.
“Sama-sama kita mendoakan agar semuanya baik-baik sahaja, Insya-Allah,” tulisnya.
Pada hantara itu, Alif turut meninggalkan komen dengan berharap Naim berada dalam keadaan yang baik-baik sahaja.

“Harap semuanya baik sahaja adikku,” tulis Alif.
Sebentar tadi, Alif mendedahkan dirinya disahkan positif Covid-19 selepas melakukan ujian terbaharu.
Alif merupakan salah seorang penyanyi yang bertanding pada pentas Separuh Akhir Muzik-muzik ke-35 (SAMM35) pada Jumaat lalu.
Sementara Naim pula bertanding untuk dua hari berturut-turut iaitu pada Jumaat dan Sabtu.  – K! ONLINE


Aina Abdul sedih SFMM35 tunda, yakin ada hikmah
Oleh MOHAMMAD SHAHEMY AZMI

22 November 2020, 11:21 pm
PETALING JAYA – Salah seorang penyanyi yang sepatutnya turut bertanding pada hari ketiga Separuh Akhir Muzik-Muzik ke-35 (SFMM35), Aina Abdul mengakui berasa sedih selepas ia dibatalkan pada saat-saat akhir oleh pihak produksi.
Pembatalan acara yang dijalankan di Sri Pentas 2, Plaza Alam Sentral, Shah Alam itu diputuskan selepas penyanyi, Alif Satar yang bertanding pada malam pertama (Jumaat), disahkan positif Covid-19 hari ini.
Aina ketika dihubungi Kosmo! Online memberitahu, dia bagaimanapun akur dan percaya segala yang terjadi pasti ada hikmahnya.
“Saya termasuk artis-artis yang terlibat pada malam ini dimaklumkan oleh pihak produksi kira-kira pada pukul 8.15 malam.
“Kebanyakkan penyanyi dah bersiap, hanya menunggu untuk memakai baju sebelum dibertahu akhirnya pertandingan mala mini ditunda.
“Saya kesian dekat pasukan saya yang telah bertungkus-lumus untuk SFMM35, namun saya percaya apa yang berlaku pasti ada kebaikannya,” ujarnya.

Penyanyi yang bakal mendendangkan lagu hasil ciptaan sepenuhnya oleh dia sendiri berjudul Semalam, ketika dihubungi memberitahu bahawa dia sedang menunggu giliran untuk melakukan ujian saringan kesihatan di Hospital Management & Science University (MSU) bersama beberapa rakan artis dan kru produksi.
Pada masa sama, Aina turut mendoakan yang terbaik buat semua, terutama pada Alif semoga dilindungi olehNya.
“Aina harap semua yang terlibat dalam SFMM35, rakan-rakan artis dan kru produksi dapat kekalkan semangat untuk meneruskan pertandingan ini.
“InshaAllah semoga semuanya baik-baik sahaja,” ujarnya.
Sistem Televisyen Malaysia Berhad (STMB) dalam satu kenyataan rasmi hari ini telah mengambil langkah untuk menunda siaran langsung Muzik Muzik 35 Separuh Akhir yang dijadualkan pada pukul 9 malam ini (22 November) ke tarikh yang akan dimaklumkan kelak. – K! ONLINE


Kontak rapat Alif Satar, Zulin jalani kuarantin
Oleh NUR EMIRA SAIZALI

22 November 2020, 8:36 pm
PETALING JAYA – Pelakon dan pengacara Zulin Aziz mengesahkan sedang menjalani kuarantin selama 14 hari dan melakukan ujian saringan Covid-19 memandangkan dirinya merupakan kontak rapat Alif Satar yang sah dijangkiti virus tersebut.
Zulin mengumumkan perkara itu kerana dia pernah menjalani penggambaran bersama Alif untuk sebuah drama baru-baru ini.
“Assalammualaikum, saya kena jalani kuarantin selama 14 hari dan melakukan ujian calitan kerana kontak rapat Alif di set penggambaran.
“Dengan ini saya memohon maaf kepada pihak produser dan pihak lain yang sepatutnya saya perlu beri bekerjasama dalam sebuah telefilem dan rancangan bual bicara,” tulisnya di Instagram semalam.
Zulin memberitahu, dia terpaksa membatalkan agenda tersebut sepanjang tempoh kuarantin berkenaan.
Pmilik nama penuh, Farah Azleenda Abdul Aziz, 31, itu turut memohon agar peminat mendoakannya dan dilindungi daripada penyakit tersebut.

“Semoga kami semua dilindungi daripada wabak ini dan semoga Alif diberi kesembuhan
“Patuh prosedur operasi standard dan jangan keluar jika tiada sebarang urusan penting,” katanya lagi.
Terdahulu, Alif mendedahkan dirinya sah positif Covid-19. Perkara itu dikongsikan menerusi satu hantaran di Instagramnya hari ini. K! ONLINE


Mayat lelaki di celah pokok nipah
Oleh YATIMIN ABDULLAH

22 November 2020, 7:48 pm
TUMPAT – Mayat seorang lelaki ditemui terapung di celah pokok nipah di sebatang sungai di Kampung Mentua di sini hari ini.
Mayat lelaki tanpa identiti itu ditemui seorang pencari ketam berusia dalam lingkungan 20-an di kawasan tersebut pada pukul 12.45 tengah hari.
Ketua Balai Bomba dan Penyelamat Pengkalan Kubor, Penolong Penguasa Bomba Raja Arisan Raja Ismail berkata, pihaknya menerima panggilan berhubung kejadian itu pada pukul 1.07 tengah hari.
Seramai lima anggota bomba bergegas ke lokasi kejadian bersama sebuah bot untuk mengangkat mayat mangsa.
“Mayat lelaki yang belum dikenal pasti itu diserahkan kepada polis untuk tindakan selanjutnya,” katanya ketika dihubungi Kosmo! di sini sebentar tadi.
Sementara itu, Ketua Polis Daerah Tumpat, Superintendan Ab. Rashid Mat Daud berkata, pemeriksaan awal mendapati tiada sebarang unsur jenayah dalam penemuan mayat berkenaan.

“Mayat dibawa ke Hospital Tumpat untuk dibedah siasat,” ujarnya. – K! ONLINE


Takaful Ikhlas perkenal IKHLAS Home Protect
Oleh MOHD RASDAN AHMAD

22 November 2020, 7:29 pm
KUALA LUMPUR – Orang ramai kini mempunyai pilihan bagi perlindungan lengkap untuk kediaman serta isi rumah daripada kerugian seperti banjir dan kebakaran apabila Takaful Ikhlas General Berhad memperkenalkan pelan takaful dalam talian, IKHLAS Home Protect Takaful (IKHLAS Home Protect).
Presiden dan Ketua Pegawai Eksekutif Takaful Ikhlas General Berhad, Eddy Azly Abidin berkata, IKHLAS Home Protect merupakan pelan perlindungan komprehensif ke atas kediaman dan isi rumah daripada kerugian atau kerosakan akibat kebakaran, kilat, petir, letupan dan limpahan tangki air.
Menurut Eddy Azly, IKHLAS Home Protect turut memberi perlindungan atas kerosakan akibat banjir pada kediaman dan isi rumah peserta.
“Pelan ini juga menyediakan manfaat tambahan meliputi tunai pendahuluan, bantuan pembiayaan kediaman dan kerosakan pada cermin kaca serta isi rumah yang merangkumi perlindungan harta di kawasan kediaman, kehilangan wang, kebakaran belukar dan lalang, kerosakan harta benda akibat pokok tumbang dan lain-lain.
“Pelan ini kini boleh didapati secara dalam talian yang mana sebelum ini dipromosikan melalui ejen takaful, kaunter cawangan dan saluran e-mel. Ia boleh diakses dihujung jari,” katanya dalam satu kenyataan hari ini.
Eddy Azly memberitahu, selain menyediakan perlindungan komprehensif untuk kediaman dan isi rumah, pakej tersebut memberi pulangan lebihan sekiranya tiada tuntutan dibuat terhadap sijil.

“Peserta juga mendapat manfaat IKHLAS Wakaf & Endowmen (IWE).
“Melalui IWE, pihak kami akan memperuntukkan RM1,000 atas nama peserta untuk sumbangan wakaf atau endowmen kepada institusi yang diiktiraf sekiranya berlaku kematian akibat kemalangan,” katanya.
Bersempena Minggu Saham Digital (MSD), orang ramai berpeluang melanggan pelan perlindungan itu secara dalam talian di www.takaful-ikhlas.com.my dengan rebat sebanyak 15 peratus.
“Orang ramai yang mahu mendapatkan produk-produk Takaful IKHLAS sepanjang tempoh MSD turut berpeluang menyertai Cabutan Rezeki IKHLAS dan memenangi hadiah-hadiah menarik yang disediakan,” katanya.
Untuk maklumat lanjut mengenai aktiviti-aktiviti Takaful IKHLAS sempena MSD, layari media sosial rasmi Takaful IKHLAS iaitu @takafulikhlas.official di Instagram dan @TakafulIKHLAS di Facebook serta lawan web rasmi www.takaful-ikhlas.com.my.- K! ONLINE


Kecamlah apa sahaja, yang penting Siti restu – Aishah
Oleh NUR EMIRA SAIZALI

22 November 2020, 6:40 pm
PETALING JAYA – Penyanyi terkenal Aishah mengakui menyanyikan lagu Aku Bidadari Syurgamu dendangan asal Datuk Seri Siti Nurhaliza bukanlah perkara yang mudah baginya.
Luahan tersebut dimuat naik menerusi beberapa hantaran dalam Instagramnya hari ini dengan berkongsi pengalamannya sebelum dan selepas membuat persembahan Separuh Akhir Muzik-Muzik ke-35 (SFMM35).
“Alhamdulillah selesai sudah tanggungjawab yang sangat berat dan saya tahu macam-macam reaksi diterima. Mungkin itulah risiko menyanyikan lagu artis popular.
“Pengalaman ini banyak mengajar saya dan membuktikan walaupun sudah 34 tahun berada dalam industri, jangan pernah berhenti belajar, ibarat satu ujian ketahanan dan displin pada saya,” tulisnya.
Menurut pemilik nama penuh Wan Aishah Wan Ariffin, 55, dia hanya diberi masa lima hari untuk mempersiapkan diri sebelum membuat persembahan malam tadi.
“Saya mendapat panggilan daripada pihak Siti pada Isnin lalu dan semuanya perlu disiapkan hanya dalam masa lima hari.

“Sebelum ini saya pernah dengar lagu tersebut sewaktu pelancarannya, malah saya pun tidak mengikuti mana-mana drama Melayu ketika ini.
“Tidak lama kemudian, Ippo pula hubungi saya dan teruskan perancangan ini,” ujarnya.
Kongsi pelantun lagu Janji Manismu itu, dia tidak pernah berhenti melakukan latihan bagi memastikan memberikan sebuah persembahan terbaik.
“Dalam tempoh lima hari tersebut, pagi, petang dan malam saya hadam lagu ini. Sampai hendak tidur pun, otak tak boleh berhenti memikirkannya sehingga makan pun tidak ada selera.
“Sejak mula belajar lagu ini, kaki dan tangan sentiasa sejuk dan gemuruh. Tidak henti-henti berdoa supaya tidak buat silap pada persembahan nanti,” ujarnya.
Bekas juara Gegar Vaganza musim keempat bersetuju untuk menerima pelawaan tersebut kerana berpendapat mesej tersirat dalam lirik lagu Bidadari Syurga sangat bermakna buat dirinya yang juga seorang isteri.
“Sebagai seorang isteri, liriknya sangat bermakna malah saya dan suami juga sering berbual tentang siapa yang akan ‘pergi’ dulu. Entah berapa kali air mata saya jatuh ketika menyanyikan lagu ini.
“Sebab kedua saya terima ialah kerana Siti sendiri. Dia seorang penyanyi yang sangat merendah diri sepanjang perjalanan kariernya. Dia juga ada menghantar ucapan dan makanan kepada kami selepas persembahan selesai,” luahnya.
Dalam pada itu, Aishah juga memberitahu, dia hampir pitam ketika membuat persembahan.
“Mungkin terlalu fokus ketika menyanyi atau penat, ketika mula-mula menyanyi dan angkat kepala, tiba-tiba rasa kepala seperti berpusing, pitam!
“Dalam hati berkata, takkanlah aku nak cipta sejarah jadi penyanyi yang pengsan atas pentas. Sangat menakutkan tetapi alhamdulillah saya berjaya habiskan persembahan.
Tambah Aishah, dia juga enggan mempedulikan segala kritikan yang dilemparkan terhadapnya.
“Adakalanya memang mudah mengkritik tetapi tugasnya bukanlah semudah yang disangka.
“Cakaplah apa pun, jiwa tidak sampailah. Tapi realitinya, penyanyi asal sendiri merestui persembahan ini,” katanya lagi.
Sementara itu, sejak malam tadi, ramai yang meluahkan pelbagai pendapat tentang persembahan Aishah dalam media sosial.
Rata-rata berpendapat Aishah kurang menjiwai lagu berhantu tersebut, begitu juga dengan mutu vokalnya didakwa kurang mantap.
“Tak dapat sampai ke jiwalah bila Aishah nyanyi lagu ini,” ciap seorang netizen.
Bagaimanapun, ada juga yang mengatakan netizen tidak sepatutnya menyamakan nyanyian Aishah dan Siti kerana masing-masing mempunyai cara yang berbeza.
Terdahulu, teka-teki penyanyi yang menggantikan Siti Nurhaliza untuk SFMM35 terjawab selepas nama Aishah diumumkan sebelum persembahan malam tadi. – K! ONLINE


1,096 kes positif, tiga kluster baharu
Oleh NOR IDAYU BOSRO

22 November 2020, 6:20 pm
PUTRAJAYA – Kes jangkitan Covid-19 hari ini melaporkan sebanyak 1,096 kes termasuk daripada tiga kluster baharu menjadikan jumlah kes positif sebanyak 54,775 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,090 kes adalah penularan tempatan manakala enam kes import.
“Kes baharu tertinggi dicatatkan di Selangor dengan 603 kes diikuti Sabah (311) dan Perak (55).
“Tiga lagi kluster baharu yang dilaporkan ialah Kluster Pengkalan Barat di Pulau Pinang, Kluster Bakti melibatkan sebuah penjara di daerah Seremban di Negeri Sembilan dan Kluster Bayam Indah di Kedah,” katanya dalam satu kenyataan di sini hari ini.
Noor Hisham berkata, tiga lagi kematian berkaitan Covid-19 dilaporkan menjadikan jumlah keseluruhan kes kematian sebanyak 335.
Pada masa sama, beliau berkata, sebanyak 1,104 kes pulih dilaporkan menjadikan jumlah keseluruhan kes pulih adalah 41,597 setakat hari ini. – K! ONLINE


{KEMASKINI} Alif Satar jalani kuarantin di Melaka
Oleh MOHAMMAD SHAHEMY AZMI

22 November 2020, 8:24 pm
PETALING JAYA – Selepas disahkan positif Covid-19, penyanyi dan pengacara popular, Alif Satar kini kini menjalani rawatan dan kuarantin di sebuah hospital di Melaka.
Perkara itu dimaklumkan oleh pengurusnya, Adlina Abu Bakar kepada Kosmo! Online di sini sebentar tadi.
Menurut Adlina, Alif berada di Melaka kerana terlibat dengan sebuah penggambaran drama dan mempunyai surat kebenaran untuk merentas negeri.
Bercerita tentang kronologi jangkitan itu, Adlina memberitahu, pelakon drama Dia Semanis Honey itu dihubungi pejabat kesihatan yang memaklumkan dia merupakan kontak rapat kepada seorang pesakit Covid-19 yang juga  ahli keluarga terdekatnya.
“Alif bertemu dengan individu tersebut pada malam Selasa lalu.
“Saya juga merupakan kontak rapat kepada pesakit tersebut dan perlu melakukan ujian saringan.

“Keputusan menunjukkan Alif positif Covid-19, manakala saya pula masih lagi menunggu keputusan,” kata Adlina.
Tambah Adlina, Alif akan menjalani kuarantin di Melaka selama 10 hari bermula semalam.
Dalam pada itu, Adlina turut meminta agar semua pihak mendoakan kesihatan Alif dan dirinya sepanjang tempoh kuarantin tersebut.
Hari ini, penyanyi yang baru membuat persembahan semasa Separuh Akhir Muzik-Muzik ke-35 pada Jumaat lalu memaklumkan dia disahkan positif Covid-19.
Perkara tersebut dikongsikan Alif menerusi Instagramnya yang turut disertakan dengan sekeping gambar menunjukkan dia memakai baju pesakit hospital. – K! ONLINE


AirAsia capai Tujuh Bintang Terbaik untuk Penilaian Kesihatan Covid-19
Oleh NUR SHARIEZA ISMAIL

22 November 2020, 5:49 pm
SEPANG – AirAsia mendapat pengiktirafan selepas dianugerahkan tujuh bintang teratas bagi penilaian kesihatan Covid-19 dari pakar keselamatan penerbangan Airlineratings.com.
Penganugerahan itu diberikan berikutan pelaksanaan inovasi industri bagi menjadikan penerbangan lebih lancar dan bersih.
Seperti yang digariskan di laman web Airlineratings.com, syarikat penerbangan dinilai berdasarkan tujuh kriteria termasuk maklumat laman web mengenai prosedur Covid-19, pemakaian topeng muka dan peralatan pelindungan diri untuk kru.
Selain itu, kriteria lain ialah perkhidmatan makan yang diubah suai, pembersihan pesawat secara berkala, alat pembersih peribadi dan jarak sosial di atas kapal.
Kriteria tersebut ditetapkan oleh International Air Transport Association (IATA), International Civil Aviation Organisation (ICAO) dan World Health Organisation (WHO) mengenai garis panduan keselamatan serantau dan antarabangsa.
Ketua Pegawai Operasi Kumpulan AirAsia, Javed Malik berkata, pihaknya mengucapkan terima kasih kepada pakar penerbangan di Airlineratings.com atas pengiktirafan yang diberi.

Beliau berkata, keutamaan yang ditetapkan selama ini adalah untuk memastikan perjalanan udara tidak hanya selamat dan berpatutan, tetapi juga lebih mudah, lancar dan bersih.
“Kejayaan ini merupakan bukti hebat bagi semua kerja keras yang dilaksanakan dengan bekerja lebih masa untuk terus merevolusikan perjalanan udara, mengurangkan kos dan meningkatkan pengalaman tetamu dan penumpang,”katanya menerusi kenyataan akhbar di sini.
Mengulas lanjut, katanya, awal minggu ini, AirAsia telah mengumumkan inovasi terbaharu dikenali Scan2Fly, teknologi terkemuka di industri yang dapat menentukan kelayakan penumpang untuk terbang sebelum mereka tiba di lapangan terbang, termasuk pengesahan masa nyata dari dokumentasi kesihatan yang relevan.
“Dengan Scan2Fly, pelanggan AirAsia dapat mengimbas dan memuat naik sijil perubatan mereka semasa proses daftar masuk sendiri dalam talian.
“Ini termasuk pemprosesan dokumen yang diperlukan untuk mengesahkan sama ada penumpang diluluskan untuk terbang oleh pelbagai pihak berkuasa dan memiliki Sijil Negatif Covid-19 yang sah.
“Setelah dokumen dimuat naik, laporan akan diberikan secara automatik dengan status persetujuan atau penolakan masa nyata, termasuk alasan penolakan.
Katanya lagi, selain itu, AirAsia juga mengesahkan banyak perkhidmatan baharu ditawarkan antaranya penurunan beg automatik, teknologi bergerak untuk pemeriksaan suhu, dan teknologi pengecam wajah biometrik F.A.C.E.S. (Sistem Pengalaman Pelepasan Lapangan Terbang Cepat) – sistem pemprosesan penumpang pengecam wajah tanpa sentuhan syarikat penerbangan.
Beliau berkata, syarikat penerbangan juga berusaha untuk menggunakan lebih banyak sistem pengalaman tanpa sentuhan lain seperti pengurusan identiti digital di seluruh ekosistem perjalanan dan kewangan syarikat penerbangan.
“Pelbagai lagi inovasi transformasi digital dalam pembangunan, yang akan diumumkan pada waktunya,” katanya. – K! ONLINE


Alif Satar kena Covid-19, Separuh Akhir Muzik-Muzik 35 ditunda
Oleh NUR EMIRA SAIZALI

22 November 2020, 8:48 pm
PETALING JAYA – Berikutan penyanyi, Alif Satar disahkan positif Covid-19, program Separuh Akhir Muzik-Muzik 35 (SFMM35) yang sepatutnya berlangsung malam ini terpaksa ditunda ke satu tarikh lain.
Perkara itu diumumkan pihak produksi SFMM35 menerusi satu hantaran di Instagram di sini sebentar tadi.
“Atas langkah keselamatan, SFMM35 episod ketiga pada malam ini terpaksa ditunda ke satu tarikh yang akan diberitahu kelak.
“Harap maklum kepada semua, segala pemberitahuan akan kami maklumkan,” tulis pihak TV3.
Terdahulu, Alif yang membuat persembahan pada episod pertama SFMM35 pada Jumaat lalu mengumumkan sah positif Covid-19 hari ini.
Pada konsert episod ketiga malam ini, sebanyak lapan buah lagu bakal berentap termasuk Belenggu Rindu nyanyian Datuk Jamal Abdillah duet bersama Wany Hasrita.

Sementara itu, rata-rata netizen turut mendesak agar SFMM35 yang sepatutnya bersiaran dari Sri Pentas 2, Plaza Alam Sentral, Shah Alam pada malam ini dibatalkan.
Netizen berpendapat tindakan itu perlu dilakukan bagi mengekang penularan Covid-19 dalam komuniti. – K! ONLINE


Tangkap 2 lelaki, selesai 10 kes ragut
22 November 2020, 7:38 pm
PETALING JAYA – Polis berjaya menyelesaikan 10 kes ragut di sekitar daerah Sentul susulan penahanan dua lelaki dalam dua serbuan di Jinjang Utara, Kepong semalam.
Tangkapan pertama membabitkan suspek berusia 25 tahun yang cuba meragut beg tangan seorang wanita di tepi jalan berhampiran sebuah bank di Jinjang Utara pada pukul 2 petang.
Difahamkan, suspek merentap beg tangan mangsa, namun gagal melarikannya kerana mangsa yang terjatuh memegang erat begnya.
Ketua Polis Daerah Sentul, Asisten Komisioner Beh Eng Lai berkata, suspek cuba lari namun motosikal jenis Yamaha LC135 yang ditunggangnya berlanggar dengan sebuah kereta yang kebetulan melalui jalan tersebut.
Akibat pelanggaran itu, suspek terjatuh sebelum diberkas orang awam yang berada di lokasi kejadian.
“Berpandukan maklumat daripada suspek, kita menyerbu sebuah rumah di Jinjang Utara pada pukul 11 malam dan menahan seorang suspek berusia 27 tahun.

“Dalam serbuan itu, kita merampas wang tunai RM3,000 dan enam buah telefon bimbit dipercayai hasil ragut,” katanya ketika dihubungi Kosmo! hari ini.
Menurutnya lagi, semakan mendapati suspek pertama mempunyai dua rekod jenayah kes ragut.
“Dengan tangkapan kedua-dua suspek ini, kita berjaya menyelesaikan 10 kes ragut di Sentul yang dilaporkan berlaku pada tahun ini.
“Kedua-dua suspek direman selama empat hari sehingga 25 November ini,” ujarnya. – K! ONLINE


3 individu ditahan miliki kereta klon
22 November 2020, 8:02 pm
PETALING JAYA – Tiga individu ditahan kerana memiliki kenderaan klon dalam Ops Kenderaan Klon di sekitar Banting dan Kajang, Selangor serta Rembau, Negeri Sembilan pada Rabu lalu.
Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, operasi dijalankan hasil maklumatdan risikan Unit Risikan/Operasi JSPT Bukit Aman.
“Bertindak atas maklumat, anggota bertugas menghampiri seorang lelaki di hadapan sebuah rumah di Telok Panglima Garang, Selangor pada pukul 3 petang dan melakukan pemeriksaan ke atas sebuah kereta jenis Honda Civic milik lelaki tersebut.
“Pemeriksaan mendapati nombor enjin serta casis kereta itu tidak sama dengan yang didaftarkan. Dia ditahan kerana gagal memberi keterangan berhubung kenderaan tersebut,” katanya menerusi satu kenyataan hari ini.
Menurut Mohd. Nadzri, pihaknya kemudian pergi ke sebuah bengkel membaiki kereta di Taman Bukit Mewah, Kajang pada pukul 6 petang hari sama dan menghampiri seorang lagi lelaki warga Indonesia yang sedang memegang dua alat kawalan jauh kereta jenis Audi A4 dan Mini Cooper S.
“Pemeriksaan ke atas nombor casis mendapati kedua-dua kenderaan itu tiada rekod pendaftaran. Lelaki itu merupakan pekerja di bengkel tersebut.

“Suspek mendakwa Mini Cooper S itu milik seorang wanita y bernama ‘Diana’ yang memintanya membaiki serta mencari pembeli yang ingin membeli kereta itu,” katanya.
Jelas beliau, pihak polis dengan dipandu arah oleh suspek kemudiannya pergi Rembau bertemu ‘Diana’.
“Hasil soal siasat, wanita berusia 36 tahun itu mengaku Mini Cooper S itu miliknya.
“Ketiga-tiga individu berusia 29 hingga 45 tahun itu ditahan. Kes disiasat mengikut Seksyen 108 Akta Pengangkutan Jalan 1987 dan Seksyen 29(1) Akta Kesalahan Kecil 1955,” katanya. – K! ONLINE


UMNO jangan tunduk
Oleh NOR AZIHAN MD. GHAZALI

22 November 2020, 4:17 pm
SHAH ALAM – Gabungan antara UMNO , Parti Pribumi Bersatu Malaysia (Bersatu) dan Pas perlu dibincangkan secara mendalam agar cadangan gabungan besar atau politik besar (grand coalition) tersebut tidak tunduk kepada satu-satu pihak.
Ketua Penerangan Barisan Nasional (BN) Selangor, Isham Jalil berkata, penyatuan yang dibuat berasaskan kesempatan semasa tanpa keikhlasan biasanya tidak akan berkekalan dan akan merugikan UMNO.
“UMNO perlu berwaspada dan berhati-hati jika berniat untuk mengadakan kerjasama dengan parti tersebut.
“Sebarang hubungan atau penyatuan yang dibuat perlulah berasaskan sebab yang ‘tulin’ dan ikhlas, bukannya kerana kesesuaian politik segelintir pihak yang ingin mengambil kesempatan ke atas keadaan semasa,” katanya dalam kenyataan di laman Facebooknya hari ini.
Beliau berkata demikian susulan cadangan Setiausaha Agung BN, Tan Sri Annuar Musa berkenaan pembentukan gabungan politik besar membabitkan parti-parti politik yang menolak Pakatan Harapan (PH) termasuk Bersatu.
Jelas beliau, ramai ahli UMNO dari akar umbi sehinggalah ke peringkat kepimpinan tertinggi yang berpengalaman dan baharu telah memberi gambaran tidak bersetuju dengan penyatuan itu.

“Sekiranya hubungan dengan Bersatu ini dipaksakan juga, ia akan memecahbelahkan UMNO dari dalam.
“Jika sebab penyatuan dengan Bersatu hanya untuk menang bergaya dalam PRU-15, pandangan seperti itu amat jauh tersasar,” ujarnya. – K! ONLINE


Datuk tembak burung guna senapang seludup ditahan
Oleh ROHANA MOHD. NAWI

22 November 2020, 4:50 pm
PASIR MAS – Seorang lelaki bergelar Datuk dan berstatus doktor ditahan selepas dipercayai menembak burung jenis wak-wak atau ruak-ruak dengan menggunakan senapang seludup di kawasan sawah di Kampung Tasek Berangan, Repek di sini semalam.
Lelaki berusia dalam lingkungan 40-an yang juga merupakan seorang pensyarah kanan di sebuah Institusi Pengajian Tinggi Awam (IPTA) di Kelantan itu ditahan oleh Pasukan Gerakan Am (PGA) Batalion 8 di kawasan itu kira-kira pukul 3 petang.
Pegawai Pemerintah PGA Batalion 8, Suprintendan Muhammad Shamsuddin berkata, sewaktu menjalankan rutin rondaan, anggota PGA telah melihat seorang lelaki melepaskan tembakan ke arah kawasan sawah padi.
“Pemeriksaan mendapati, suspek menggunakan senapang jenis pump gun Escort yang dipercayai diseludup dari negara jiran.
“Pemeriksaan pada bahagian senapang tersebut turut menjumpai dua butir peluru hidup. Pemeriksaan lanjut di dalam kenderaan suspek membawa kepada penemuan sembilan butir peluru hidup jenis SG Bore, lima butir peluru palet dan 158 butir peluru ball bearing,” katanya ketika dihubungi Kosmo! hari ini.
Menurut Muhammad Shamsuddin, keseluruhan rampasan senjata api dan peluru itu dianggarkan bernilai lebih RM23,000 dan didapati suspek juga memiliki senapang itu tanpa lesen dan permit yang sah.

“Lelaki itu dipercayai membeli senapang itu dengan harga RM8,000 daripada seorang rakannya dari negara jiran.
“Selain itu, kita turut merampas kenderaan yang dinaiki suspek sewaktu kejadian,” katanya.
Tambahnya, suspek ditahan reman selama tiga hari bermulai hari ini untuk siasatan lanjut.
Kes disiasat mengikut Seksyen 8(a) Akta Senjata 1960(Akta 206), Seksyen 8 Akta Senjatapi (Penalti Lebih Berat – Fipa) 1971 ( Akta 37) dan Seksyen7 (1) (a)Akta Bahan Kakisan Letupan dan Senjata Berbahaya 1958 (Akta 357). – K! ONLINE


Lilin punca rumah terbakar
Oleh NIK NUR IZZATUL HAZWANI NIK ADNAN

22 November 2020, 5:43 pm
KEMAMAN – Gara-gara sebatang lilin, sebuah rumah dua tingkat didiami tiga sekeluarga musnah dalam kebakaran di Kampung Bakau Tinggi, dekat sini semalam.
Dalam kejadian pukul 11 malam itu, Mohd. Khairul Rizam Ahmad Zainudin, 27, berkata, dia bersama isteri, Syafiqah Mustafa, 26, dan anak mereka Mohd. Adam Rizqi, 2, sedang tidur di bilik bahagian atas rumah yang baru disewa tiga bulan lalu.
Dia berkata, dia memasang sebatang lilin dan meletaknya di atas sebuah almari sebelum tidur pada pukul 8.30 malam selepas bekalan elektrik di kawasan rumahnya terputus.
“Kami sekeluarga tidur awal sebab bekalan elektrik terputus. Kebakaran itu disedari isteri saya selepas terjaga daripada tidur dan melihat api mula menyambar bahagian almari.
“Saya bergegas menyelamatkan anak kami dan isteri turut berkejar ke rumah jiran untuk meminta pertolongan,” katanya ketika ditemui Kosmo! di sini hari ini.
Mohd. Khairul Rizam yang merupakan pengawal keselamatan di sebuah bank di bandar Chukai berkata, api merebak terlalu cepat menyebabkan dia sekeluarga tinggal sehelai sepinggang.

“Selepas menyelamatkan anak dan isteri, saya cuba masuk semula ke rumah untuk mengambil barang berharga tetapi gagal kerana api merebak terlalu cepat dan asap tebal memenuhi seluruh rumah. – K! ONLINE


Ada rakyat Kelantan tidak tahu pelaksanaan PKPB
Oleh YATIMIN ABDULLAH

22 November 2020, 5:30 pm
KOTA BHARU – Ketua Polis Kelantan Deputi Komisioner Shafien Mamat menegaskan bahawa masih ada dalam kalangan rakyat negeri ini tidak mengetahui arahan Perintah Kawalan Pergerakan Bersyarat (PKPB) yang dikuatkuasakan bermula kelmarin.
Katanya, hal ini kerana, arahan PKPB diumumkan pada hari cuti.
“Bagaimanapun, kita mengambil pendekatan berhemah dan menyeru rakyat Kelantan supaya dapat mengikuti prosedur operasi standard ( SOP) yang telah ditetapkan oleh kerajaan.
“Sehubungan dengan itu, saya mahu rakyat bersabar dan memberikan kerjasama penuh ketika melalui sekatan jalan raya (SJR) di negeri ini,” katanya dalam satu kenyataan hari ini.
Menurut Shafien, sikap itu amat diperlukan kerana polis terpaksa mengambil sedikit masa untuk melakukan pemeriksaan keatas setiap kenderaan yang merentasi daerah.
“Orang ramai yang terlibat dengan aktiviti rentas daerah supaya dapat mengikuti SOP dengan mendapatkan surat kebenaran dari majikan, surat rentas daerah dari Polis dan sebagainya.

“Bagi melancarkan aliran trafik, polis menyediakan lorong khas kepada petugas barisan hadapan dan kecemasan,” katanya. – K! ONLINE


[VIDEO] Beli Sony PS5, dapat sekampit beras
Oleh KOSMO!

22 November 2020, 4:48 pm
LONDON – Pelanggan di Britain tergamam apabila membuka kotak bungkusan Amazon UK yang diterima tidak mengandungi konsol permainan Sony PS5 yang dibeli tetapi sekampit beras.
Selain beras, ada beberapa pelanggan lain menerima bungkusan berisi peralatan elektrik lain seperti alat urutan kaki, tin makanan anjing dan gril memanggang.
Menurut laporan Metro UK, pencuri dipercayai melarikan konsol permainan PS5 sebelum kiriman dibuat pada Khamis dan Jumaat minggu ini.

So went to open my PlayStation 5 that I ordered from @AmazonUK and found this! Some one has replaced it with rice!I wish I was joking! Pls RT! pic.twitter.com/VcSNce4Zgo
— iamadamsullivan (@iamadamsullivan) November 19, 2020

Pembeli yang berasa tertipu berkongsi kekecewaan mereka di Twitter bagi mendapatkan penjelasan mengenai misteri kehilangan konsol permainan yang berharga £450 (RM2,450).
Beberapa pelanggan lain melaporkan mereka tidak menerima bungkusan yang ditempah dan ditanda sebagai sudah menerima barang masing-masing.
Wartawan MTV, Bex April May juga berkongsi perkara sama apabila dia menerima kotak bungkusan mengandungi pekakas elektrik dan bukannya PS5 yang dibeli.

Happy #PS5 day everyone. Tried to document our one’s unveiling, but Amazon have tricked us with an unsolicited air fryer instead (after giving delivery password). Anyone else had this problem today? pic.twitter.com/99IUSzSJUU
— Bex April May (@bexlectric) November 19, 2020

Konsol permainan PS5 habis dijual menerusi pratempahan pada September lalu menerusi Amazon UK Across di UK dan Amerika Syarikat.
Sejumlah konsol permainan edisi terhad ditawarkan menerusi platform e-dagang online pada pukul 1 petang, Khamis dan habis terjual dalam beberapa minit.
Ada pembeli yang berjaya kemudian menjual semula alat permainan itu pada harga lebih £1,000 (RM5,440) kepada mereka yang berminat.
Jurucakap Amazon menerusi satu kenyataan menyatakan pihaknya sedang menyiasat apa yang berlaku dan meminta pelanggan terjejas untuk menghubungi petugas khidmat pelanggan. – Agensi

Thanks @AmazonUK for sending me this instead of the ps5 I ordered. And then telling me sorry, we can't send you the item you actually ordered because we ran out. So you're gonna have to wait over 10 days for a refund. Absolute shambles pic.twitter.com/2slEFxKxlc
— Kirsty (@oopssimafan) November 20, 2020


Banjir di Perak makin pulih, hanya 2 PPS dibuka
Oleh MUHAMAD TARMIZE MOHD NOR

22 November 2020, 5:19 pm
IPOH – Keadaan banjir di Perak bertambah pulih apabila hanya 199 mangsa daripada 77 keluarga masih ditempatkan di dua pusat pemindahan sementara setakat pukul 4 petang hari ini.
Berbanding pada pagi tadi, seramai 736 mangsa berada di enam PPS akibat banjir yang melanda di beberapa kawasan di negeri ini termasuk Larut, Bukit Gantang dan Pasir Salak.
Jurucakap Sekretariat Jawatankuasa Pengurusan Bencana Negeri Perak berkata, empat PPS termasuk tiga PPS di Larut dan satu di Pasir Salak ditutup sepenuhnya hari ini selepas banjir mulai surut.
“Dua PPS yang masih dibuka adalah di Sekolah Kebangsaan Parit Haji Aman, Bagan Serai apabila 152 mangsa daripada 63 keluarga masih ditempatkan di sana.
“Seramai 42 mangsa lagi dari 13 keluarga ditempatkan di PPS Sekolah Rendah Agama Rakyat Ngah Ibrahim, Bukit Gantang setakat pukul 4 petang,” katanya. – K! ONLINE


381 individu ditahan ingkar PKP
Oleh MOHD RIDZAUDDIN ROSLAN

22 November 2020, 4:42 pm
PETALING JAYA- Polis menahan seramai 381 individu semalam atas pelbagai kesalahan ingkar Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, sebanyak 377 individu telah dikompaun manakala empat individu pula direman.
“Antara kesalahan ingkar arahan PKP termasuk aktiviti pusat hiburan (96), tidak memakai pelitup muka (80), gagal mematuhi arahan penjarakan fizikal (69), gagal menyediakan peralatan merekod butiran pelanggan (57), rentas negeri tanpa kebenaran (33) dan lain-lain (46),” katanya menerusi satu kenyataan di sini tadi.
Dalam perkembangan berkaitan, Ismail berkata, sebanyak 57,448 pemeriksaan dilaksanakan polis bagi memantau dan menguatkuasa pematuhan prosedur operasi standard (SOP) Perintah Kawalan Pergerakan Pemulihan (PKPP).
“Sebanyak 2,569 pasukan pematuhan melibatkan 12,387 anggota telah membuat pemantauan di pasar raya (3,617), restoran (4,858), penjaja (1,637), kilang (1,224), bank (3,356) dan pejabat kerajaan (471).
“Turut dipantau sebanyak 987 terminal pengangkutan darat, 268 terminal pengangkutan air serta 115 terminal pengangkutan udara,” jelasnya. – K! ONLINE


66 individu dikompaun 27 ditahan ketika leka berhibur
Oleh EDDY AQMAL MOHAMED HAMIDI

22 November 2020, 2:57 pm
PETALING JAYA – Seramai 66 individu dikenakan kompaun manakala 27 lagi ditahan dalam satu serbuan ke atas sebuah pusat hiburan yang didapati beroperasi secara haram di Jalan Ampang, Kuala Lumpur malam tadi.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Nik Ros Azhan Nik Ab. Hamid berkata, serbuan dilakukan oleh dua pasukan anggota dari JSJ Wangsa Maju dan JSJ Ibu Pejabat Polis Kontinjen Kuala Lumpur hasil maklumat serta risikan yang dilakukan.
“Dalam serbuan kira-kira pukul 11 malam itu, anggota bertugas telah menahan seorang lelaki tempatan yang berperanan sebagai penjaga premis, seorang pekerja warganegara Bangladesh, 10 lelaki warganegara China, tujuh wanita warganegara China, enam wanita warganegara Vietnam dan masing-masing seorang wanita warganegara Korea serta Thailand.
“Seramai 66 pelanggan warga tempatan yang terdiri daripada 44 lelaki dan 22 wanita pula telah dikenakan kompaun selepas didapati gagal mematuhi prosedur operasi standard (SOP) yang ditetapkan oleh kerajaan,” katanya menerusi satu kenyataan di sini hari ini.
Menurut Nik Ros Azhan, pihaknya turut merampas beberapa barangan seperti set audio, 11 botol minuman keras dan wang tunai berjumlah RM268.
“Semakan mendapati premis berkenaan beroperasi secara haram memandangkan tempoh sah lesen telah tamat pada Julai lalu dan dipercayai beroperasi secara tersembunyi sejak arahan Perintah Kawalan Pergerakan Bersyarat (PKPB) berkuat kuasa.

“Kesemua pengunjung tempatan yang ditahan dikenakan kompaun RM1,000 mengikut Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No.7) (2020),” katanya.
Jelas beliau, warga asing yang ditahan pula disiasat mengikut Seksyen 39b Peraturan Imigresen, siasatan turut dilakukan mengikut Seksyen 4 (1)(b) Akta Hiburan Wilayah Persekutuan dan Seksyen 32 Akta Kastam dan Eksais. – K! ONLINE


Alif Satar sah positif Covid-19
Oleh NUR EMIRA SAIZALI

22 November 2020, 5:40 pm
PETALING JAYA – Penyanyi, pelakon dan juga pengacara terkenal, Alif Satar mendedahkan bahawa dirinya sah positif Covid-19.
Perkara tersebut dikongsikan menerusi satu hantaran gambar berserta status dalam Instagramnya hari ini.
Menurut pelantun lagu Jangan Nakal itu, dia melakukan beberapa ujian saringan Covid-19 selepas bimbang kerana terlalu sibuk menjalani penggambaran.
“Assalamualaikum, dalam kesibukan Alif menjalani penggambaran, Alif telah melakukan beberapa ujian saringan Covid-19. Malangnya, keputusan terkini yang Alif terima hari ini telah menunjukkan bahawa Alif didapati positif Covid-19.
“Perkara ini amatlah mengejutkan dan mendukacitakan. Perkara pertama apabila Alif dapat tahu keputusan ini semestinya tahap keselamatan keluarga , isteri dan anak-anak, rakan-rakan di set penggambaran dan semestinya kontak-kontak rapat yang telah berjumpa dengan Alif.
“Alif juga telah memberi nama kepada pihak Kementerian Kesihatan (KKM), kontak rapat yang Alif bertemu dalam tempoh 14 hari. Alif mohon maaf atas segala kesulitan ini dan mohon doa semua agar diberikan kesembuhan dan kekuatan untuk menempuhi dugaan Allah S.W.T. Alif doa agar semua terhindar daripada sebarang kemudaratan,” katanya yang menjalani kuarantin.

Berdasarkan sekeping gambar yang dikongsikan, pengacara rancangan realiti Big Stage yang berpasangan dengan Sherry Al-Hadad itu dilihat turut mengenakan pakaian pesakit hospital.
Pada Jumaat lalu, Alif merupakan salah seorang penyanyi yang turut bertanding dalam Separuh Akhir Muzik-Muzik ke-35 dengan menyanyikan lagu berjudul I Want You To Love Me.
Terdahulu, pelakon Ashraf Muslim dan Puteri Aishah juga pernah dijangkiti Covid-19 pada April lalu selepas pulang menjalani penggambaran drama bersiri Demi di Inverness, Scotland – K! ONLINE


Wanita patah tangan ketika mendaki bukit
Oleh EDDY AQMAL MOHAMED HAMIDI

22 November 2020, 3:45 pm
PETALING JAYA – Seorang wanita terpaksa menahan kesakitan hampir satu jam selepas patah tangan kiri akibat terjatuh sewaktu sedang melakukan aktiviti pendakian di Bukit Ketumbar, Taman Cheras Utama, Kuala Lumpur pagi tadi.
Pasukan Gerakan Operasi Kuala Lumpur dalam satu kenyataan berkata, pihak bomba menerima panggilan kecemasan pada pukul 8.49 pagi sebelum bergegas ke lokasi untuk memberikan bantuan.
“Seramai 13 anggota yang menaiki sebuah jentera, sebuah kenderaan EMRS dan sebuah pacuan empat roda jenis Toyota Hilux dari Balai Bomba dan Penyelamat (BBP) Cheras serta (BBP) Bandar Tun Razak telah dikejarkan ke lokasi dan tiba kira-kira lapan minit kemudian.
“Anggota bertugas yang tiba di lokasi kemudiannya terpaksa mendaki bukit berkenaan yang memakan masa kira-kira 30 minit sebelum tiba ke lokasi mangsa berada untuk memberikan bantuan,” jelas kenyataan itu.
Tambahnya, pemeriksaan ke atas mangsa yang merupakan seorang wanita berusia 43 tahun mendapati dia mengalami kecederaan patah tangan kiri akibat terjatuh ketika sedang melakukan pendakian.
“Tindakan anggota seterusnya adalah mengiringi mangsa turun ke kaki bukit dan diserahkan kepada Unit EMRS bagi mendapatkan bantuan kecemasan sebelum dihantar ke Hospital Universiti Kebangsaan Malaysia.

“Operasi selesai sepenuhnya pada pukul 10.14 pagi selepas mangsa diserahkan kepada pihak hospital untuk menerima rawatan lanjut,” katanya. – K! ONLINE


[VIDEO] Dua juruterbang Beechcraft Bonanza B5045B terselamat
Oleh MOHD SHARKAWI LONDING

22 November 2020, 2:03 pm
KULAI – Dua juruterbang pesawat ringan jenis Beechcraft Bonanza B5045B terselamat ketika melakukan pendaratan cemas selepas mengalami kerosakan teknikal pada bahagian enjin.
Pesawat buatan Amerika Syarikat itu membuat pendaratan dengan selamat di Kilometer 49 Lebuh Raya Utura-Selatan (PLUS) arah selatan sebelum susur keluar Tol Sedenak kira-kira pukul 11.13 pagi tadi.
Juruterbang pertama, Dr. Yang Kuang Ying, 52, dan pembantunya, Saleehullah Abdul Majid, 41, tidak mengalami sebarang kecederaan.
Kedua-dua mereka merupakan warganegara Singapura.
Difahamkan, pesawat itu memulakan penerbangan dari Seletar, Singapura ke Senai, dekat sini awal pagi tadi.
Rekod penerbangan mereka di negeri ini direkodkan pada pukul 10.50 pagi dari Senai menghala ke Melaka.

Ketua Balai Bomba dan Penyelamat (BBP) Simpang Renggam, Penolong Penguasa Bomba Asyraf Nur Mohd. Yusof berkata, siasatan awal mendapati pesawat mengalami kerosakan pada bahagian enjin sebelum membuat pendaratan cemas.
“Selepas beberapa minit berlepas pada pukul 11.05 pagi juruterbang terdengar satu letupan kecil berlaku pada bahagian enjin ketika berada di ketinggian kira-kira 5,000 kaki.
“Mereka berlepas dari Senai menuju ke Melaka dan terpaksa berpatah balik selepas berlaku masalah teknikal pada bahagian enjin pesawat sebelum melakukan pendaratan cemas.
“Kedua-dua mangsa tidak mengalami sebarang kecederaan,” katanya ketika ditemui di lokasi kejadian di sini hari ini.
Sementara itu, usaha Kosmo! mendapatkan komen juruterbang tidak berhasil kerana mangsa enggan ditemui selain kelihatan masih trauma. – K! ONLINE.


Jakim gerakkan kempen beli ayam siap dilabel
Oleh MOHD. HUSNI MOHD. NOOR

22 November 2020, 2:27 pm
PUTRAJAYA – Jabatan Kemajuan Islam Malaysia (Jakim) menggerakkan kempen pembelian ayam siap dilabel bagi menjamin status halal ayam yang dibeli.
Jakim dalam satu kenyataan berkata, kempen itu penting bagi memberi panduan kepada pengguna mendapatkan ayam dari sumber bekalan yang halal serta status rumah sembelihan.
“Ia penting bagi memastikan pengguna dapat mengetahui sumber bekalan dan status halal ayam secara terus.
“Selain itu, peniaga juga tidak dapat menyembunyikan maklumat dan status halal bekalan ayam yang mereka pasarkan,” katanya di sini hari ini.
Jakim berkata, pengguna juga boleh membuat pilihan dengan lebih yakin dengan setiap ayam yang dibeli.
Menurutnya lagi, pihak pengeluar boleh dipertanggungjawabkan dan diambil tindakan sekiranya berlaku pelanggaran undang-undang.

Sebelum ini, Jakim turut menjelaskan beberapa kekeliruan mengenai produk ayam yang dijual di pasaran. – K! ONLINE